Материалы за Март 2019 года » Navoiy viloyati Jismoniy tarbiya va sport boshqarmasi\nASOSIY » Материалы за Март 2019 года\nЁш боксчиларимиз Актобедаги мусобақада қатнашадилар\nMuallif: admin 26 март, ko'rildi 39, SPORT YANGILIKLARI\nМусобақада ўзбекистонлик ёш чарм қўлқоп усталари ҳам иштирок этадилар. Бу ҳақда Ўзбекистон Бокс Федерацияси матбуот хизмати хабар бермоқда. Ҳамюртларимиз турнирда қуйидаги таркибда қатнашадилар: -44 кг: Саидкамол Аббосхонов -46 кг: Исломбек Ғаниев -48 кг: Қобилжон Абдураҳимов -48 кг: Асрорбек Шаҳобиддинов -50 кг: Бахтиёр Зухруллаев -52 кг: Жаҳонмурод Имомалиев -54 кг: Ҳамидулло Хабибуллаев -57 кг: Лазизбек Фаттоев -60 кг: Азизбек Тожиев -63 кг: Мирзомахмат Мирзабеков -66 кг: Асадбек Сафаров -70 кг: Азизбек Самадов -75 кг: Нусратбек Тохиров -80 кг: Абдуллажон Алмаматов Мураббийлар: Миржалол...\nРавшанбек Умурзоқовнинг чемпионлик жангидаги рақиби маълум бўлди\nMuallif: admin 26 март, ko'rildi 31, SPORT YANGILIKLARI\nХабарингиз бор, профессионал боксчимиз Равшанбек Умурзоқов ўзининг навбатдаги жангини Молдова пойтахти Кишинёв шаҳрида ўтказиши ҳақида хабар берган эдик. Мазкур жангда ҳамюртимизга филиппинлик тажрибали боксчи Роберто Гонсалес рақиблик қилади. Бу боксчи профессионал рингда 28 та жанг ўтказиб, шулардан 24 тасида зафар қучган бўлса (17 нокаут), 4 тасида мағлубият аламини тортган. Боксчилар ушбу тўқнашувда “Asian International Championship” камари учун рингга чиқади. Жанг 13 апрел куни (Тошкент вақти билан 12 апрел) бўлиб ўтиши режалаштирилган. Ушбу жанг кечасида яна бир боксчимиз Сардор Музаффаров...\nМбаппе Зидан билан гаплашиб олди, у "Реал"га ўтишга тайёр\nMuallif: admin 26 март, ko'rildi 36, JAHON YANGILIKLARI\nПСЖ клуби ҳужумчиси Килиан Мбаппе "Реал" Мадрид бош мураббийи Зинедин Зидан билан шахсан гаплашди. Бу ҳақда El Chiringuito нашри хабар бермоқда. Унга кўра 20 ёшли француз ҳамюрти билан бўлган суҳбат давомида келаётган ёзда “қироллик клуби”га кўчиб ўтишга тайёрлигини билдирган. Бунинг учун у хатто ПСЖ раҳбариятидан ўзини Мадридга қўйиб юборишларини ҳам сўрамоқчи. Эслатиб ўтамиз, бундан аввалроқ “Реал” Мбаппе учун 280 млн евро таклиф қилишга тайёрлиги, футболчи эса мадридликлардан йилига 15 млн евро маош талаб қилаётгани ҳақида хабарлар тарқалган эди. Манба www.sports.uz сайтидан олинди ...\n"Барселона" Гризманни сотиб олиш фикридан қайтди\nMuallif: admin 26 март, ko'rildi 24, JAHON YANGILIKLARI\n"Барселона" клуби раҳбарияти жамоага "Атлетико" форварди Антуан Гризманни олиб келиш фикридан қайтди. Бу ҳақда Marca нашри хабар бермоқда. Эслатиб ўтиш лозимки, бундан аввалроқ каталонияликлар ёзги трансферлар даврида франциялик футболчини сотиб олишга яна бир бор уруниб кўришни режалаштираётгани ҳақида хабарлар тарқалган эди. Аммо, энди уларнинг режаси ўзгарди. “Барселона”нинг мавсумлар оралиғидаги асосий трансфер нишони эса “Айнтрахт” форварди Лука Йович ҳисобланади. Таъкидлаш лозимки “Барселона” спорт директори Эрик Абидаль кеча Евро-2020 саралаши доирасида бўлиб ўтган Португалия ва Сербия...\nМахрез "Манчестер Сити"ни тарк этиши мумкин\nMuallif: admin 26 март, ko'rildi 32, JAHON YANGILIKLARI\n"Манчестер Сити" ярим ҳимоячиси Риёд Махрез ёзги трансфер ойнаси вақтида "шаҳарликлар" сафини тарк этиши мумкин. The Sun нашри хабар беришича, "Манчестер Сити" раҳбарияти Махрезнинг кўрсатаётган ўйинидан хурсанд эмас. Манбада келтирилишча, клуб Риёд борасида таклифларни кўриб чиқишга тайёр. Жазоирлик футболчига "Ювентус" асосий даъвогар сифатида қаралмоқда. Маълумот учун, Риёд Махрез ўтган йилнинг ёзида "Манчестер Сити"га "Лестер"дан 68 миллион евро эвазига кўчиб ўтганди. Манба www.sports.uz сайтидан олинди ...


Ўзбекистон 13:00 / 04.06.2020 1717\nхўжалик юритувчи субъектларнинг устав фондидаги (устав капиталидаги) акцияларни (улушларни) олишга доир («Рақобат тўғрисида»ги Қонуннинг 17-м.);\nхўжалик юритувчи субъектларни қўшиб юбориш ва қўшиб олишга доир («Рақобат тўғрисида»ги Қонуннинг 16-м.).\nNorma’нинг ёзишича, хизматлардан фойдаланиш учун жисмоний ва юридик шахслар сўровнома тўлдириб, уни давлат хизматлари марказига ёки my.gov.uz орқали электрон шаклда тақдим этишлари зарур. Сўровномага қуйидагилар илова қилинади:\nмурожаат қилинган санадан олдинги икки йил мобайнида амалга оширилган фаолият турлари, ишлаб чиқарилган маҳсулотлар (кўрсатилган хизматлар), реализация қилинган ҳажмлар тўғрисида маълумотлар;\nўтган икки календарь йилга доир молиявий ва статистика ҳисоботи;\nакциялар, улушлар эгалари тўғрисида ахборот ва б.\nДавлат хизматлари марказига ўзи келиб мурожаат этганда 10 БҲМ (2 230 000 сўм) тўлаш зарур. ЯИДХП орқали электрон шаклда мурожаат этганда 10 фоиз чегирма берилади (2 007 000 сўм тўланади).\nҲужжат 29.05.2020 йилдан кучга кирган.\n22:49 / 04.07.2020 15642


Эр хотин уруши (ажойиб ҳикоя)\nБир эру-xотин бўлиб тез-тез жанжаллашиб қолишар экан. Эр: -«Бир гапдан қолсанг ўласанми? Эр ўрнида кўриб бош эгмайсане.» дебди. Хотин эса: -«Хо нега энди? Куни билан бир оғиз ширин сўзингизни, эътиборингизни мандан қизгонасиз» дебди. «Ўзинг доим захарингни сочаверсанг, қандай яхши гапирай. Айб ўзингда» дебди. Можаролари тугамабди. Буларни бақир чақирини эшитган бир қўшниси келиб: «Фалон жойда яхши донишманд бор. Ўшанга учрашинглар. У муаммоларингни хал қилади «, дебди. Эр-хотин ўша донишмандни олдига боришибди. Донишманд олдин эрни, кейин хотинни гапларини тинглабдида, икковига хам икки варақдан оқ қогоз берибди ва дебдики: «Муаммоларингни хал қиламан, фақат шу қогозга бир-бириларингни камчилигиларингни ёзинглар» деб икковини икки бўлак хонага киргизибди. Хотин бир ярим варақга эрини камчилигини ёзибди. Эр хам икки варақ хотинини камчиликларини ёзибди. Эр ёзаётган камчиликларга қогоз ETМАБДИ… Эр донишманд ўтирган хонага кириб:\n- «Берган қогозингиз етмади, хотинимни камчиликларини ёзишга. Мумкин бўлса яна учта оқ қогоз берсангиз» дебди. Шунда донишманд:\n- «Берган қоғозим етмаслигини ва сиз яна қогоз сўраб келишингизни БИЛАРДИМ! Сиз хотинингиз билан ажрашмоқчимисиз ёки ярашмоқчимисиз» деб сўрабди. Шунда эр:\n- «Ие икки фарзандим, бор ажрашиш НИЯТИМ йўқ. Фақат сал ўзгарсин. Манга бош эгиб бўйсунсин» дейманда дебди. Шунда донишманд:\n- «Эркак киши хотин киши билан асло ТЕНГЛАШМАСЛИГИ керак! Агар хотини бош эгишини хохласа. Эр ўзини харакатлари билан эрлик ваколатини қўлдан қўймаслиги керак. Мана сизга хам, хотинингизга хам қогоз бердим. Хотинингиз ёзса сиз хам ёзаверасизми?! Сиз хотинга тенглашиб турганингиздан кейин, хотинингиз хам шундай қиладида. Сиз эрсизу, нега хотинингиздан хотинлик ваколатини талашасиз. Эр бўлинг. Унутманг эрлигингизни! Қўлингиздаги қогозни йиртингу, мана бу оқ қогозни олинг. Хеч нарса ёзманг. Хонага боринг ман чақирганимда чиқасиз. Ман рухсат бермагунча гапирмайсиз» дебди. Салдан кейин донишманд эр-хотинни хузурига чақириб хотинга:\n- «Қани ёзганларингизни ўқинг» дебди. Хотин ўқий кетибди:\n- «Мани бор йўқлигими сезмайдилар, ман билан вақт ажратиб сухбатлашмайдилар, кўнглимга қарамайдилар, оёқлари терлайди, сигарет чекади, кеч келади, эрта кетади……» деб рўйхатни ўқий кетибди. Кейин донишманд:\n-«Энди сиз ёзганларингизни ўқинг» дебди эрга. Эр бўм-бўш оқ қогозни донишмандга узатибди. Шунда донишманд:\n- «Хотинингизни камчилигини тополмадизми» дебди. Хотин эр хеч нарса ёзмаганини, демак эри уни қандай бўлса шундайлигича севишини, эрини камчилигини ёзиб хато қилганини тушуниб, эр оёқлари остига ўзини ташлаб кўзида ёш билан:\n- «Кечиринг, ман ношукурни кечиринг. Ман хар галгидай манга тенглашиб сиз хам ёзасиз дебман. Минг бор кечиринг» дебди. Эр хотинини бундай қилишни кутмаганди. Бош эгиб кечирим сўраб турганини кўриб аввалги хатоларини тушунибди. Бош эгиб турган хотинига мехри ортибди. Эру хотин ярашиб, донишмандга рахмат айтиб кетишибди! ОИЛА муқаддас даргох азизлар хамма оилаларга БАХТ хамиша ҳамрох-ҳамнафас бўлсин! Мафтуна Мирзахўжаева\nHayotiy hikoyalar 162 ajoyib hikoya\n— БАХТ УЧУН ЎЛМА(воқеий ҳикоя)173\n— Ҳой миттичам, мени эшитябсанми? Жонлантирувчи апаратнинг ҳирагина яшил тасмасида лип лип этиб бориб келаётган узун юлиқ чизиқдан ҳали унинг тириклигини англад... Кулишади, аммо мен яшашда давом этаман”. Оғир қисмат қаддини бука олмаган қиз ҳикояси215\nҚозоғистонлик Ярославанинг ҳикояси киши кўнглини ларзага солади. Ҳаёт машаққатларини бошидан эрта кечирган 17 ёшли бу қиз кенг билимга ва қатъий иродага эга. У ...


Агар "Милан" ЕЧЛга чиқа олмаса, "Наполи" Андре Силвага таклиф юборади\n21 октябрь, 2017, 13:10\nИталиянинг “Наполи” клуби вакиллари агар “Милан” Чемпионлар лигаси йўлланмасини қўлга кирита олмаса, у ҳолда “россонерилар”нинг португалиялик ҳужумчиси Андре Силвага таклиф билан чиқишади. Rai Sport нашрининг маълум қилишича неаполликлар раҳбарияти бу ҳақда аллақачон 21 ёшли футболчининг агентига маълум қилишган.\nҚайд этиш лозимки, “Милан” агар бу мавсум Европа лигасида ғолиб чиқмаса ёки А Серияни кучли тўртликда якунламаса ЕЧЛда иштирок эта олмайди. Агар шундай бўлса, ёзда трансферлар учун 200 миллион евро сарфлаган хитойлик инвесторлар “Милан”нинг бир қатор етакчи футболчиларини сотишга мажбур бўлишади.\nХабарлара қараганда Силва учун “Наполи”дан ташқари “Арсенал” ҳамда “Барселона” жамоалари ҳам кураш олиб боришмоқда.\nЭслатиб ўтамиз, Португалия терма жамоаси аъзоси “Милан”га мавсумлар оралиғида 38 млн евро эвазига “Порту”дан келиб қўшилган эди. У жорий мавсум Европа лигасининг 7та учрашувида 6та гол киритган бўлса, А Серияда ҳозирча гол кирита олмади.


БМТнинг судьялар ва адвокатлар мустақиллиги бўйича махсус маърузачиси Ўзбекистонга келади – Газета.uz\nБМТнинг судьялар ва адвокатлар мустақиллиги бўйича махсус маърузачиси Диего Гарсия-Саян Ўзбекистонга расмий ташриф билан келади.\nLotinchada 19 сентябрь 2019, 15:20 Сиёсат\nБМТнинг судьялар ва адвокатлар мустақиллиги бўйича махсус маърузачиси Диего Гарсия-Саян 19−25 сентябрь кунлари расмий ташриф билан Ўзбекистонда бўлади, дея хабар қилди БМТнинг Тошкентдаги ваколатхонаси.\nМахсус маърузачининг ташрифидан кўзланган мақсад ҳукумат судья ва адвокатлар мустақиллиги ва юрист касбида эркин фаолият юритилиши соҳасида қабул қилган чораларни баҳолашдан иборат.\n«Ташрифим давомида суд-ҳуқуқ соҳасидаги ислоҳотларнинг судьялар мустақиллиги ва ҳокимиятлар ажратилганлиги каби принципларга мослигини баҳолаш мақсадида ҳукумат билан конструктив милоқот ўрнатиш ниятидаман, — деди Гарксия-Саян. — Адлия тизими доирасида судялар, прокурорлар ва адвокатлар ўз касбий фаолиятини эркин олиб бориш имкониятига эга бўлишлари ва вазифаларини бажариш чоғида ҳар қандай таҳдид, ишларига аралашув ёки босимдан ҳам қонунда, ҳам амалда муҳофазаланган бўлишлари лозим».\nЭксперт 2017 йилда Судьялар Олий кенгаши мустақил, судлар мустақиллигини мустаҳкамлаш ва муҳофаза килиш борасида кенг ваколатларга эга орган сифатида барпо этилганини маъқуллади ва судяларни танлаш, лавозимга тайинлаш, малакаларини ошириш ва интизомий чоралар кўриш учун масъул ушбу органнинг салоҳиятини ошириш борасида амалий тавсиялар беришни исташини маълум қилди.\n«Шунингдек, мен юридик касбда мустақил фаолият олиб боришни, хусусан, Адвокатлар уюшмасининг ҳукумат ва бошқа ижроия органларидан мустақил эканлигини таъминловчи ҳуқуқий кафолатлар мавжудлигини ҳам баҳоламоқчиман, — деди Гарсия-Саян. — У ҳозирда юридик касб ва бу касб эгаларининг мустақиллиги ва изчиллигини таъминлаб ҳимоялашда ҳаётий аҳамиятга эга адвокатлар уюшмаларига бағишланган мавзули ҳисобот эълон қилган».\nТашриф давомида БМТ эксперти ҳукумат ва қонун чиқарувчи ҳокимият расмийлари, шунингдек судьялар, прокурорлар ва адвокатлар билан учрашади. У, шунингдек, фуқаролик жамияти, олимлар, БМТ агентликлари, донорлар ва дипломатик жамоа билан ҳам учрашади.\nМахсус маърузачи натижалар ва тавсияларни ўз ичига олган тўлиқ маърузани Женевадаги Инсон ҳуқуқлари кенгашига 2020 йил июнь ойида тақдим этади.


Масжид вақфлари | HikmatNuri\nCategory Archives: Масжид вақфлари\nБу категорияда масжид вақфларига оид фатволар билан танишасиз.\nҒайри муслимдан шартли совғаларни қабул қилиш\nСавол: Мен Америкада таълим оламан. Биз ўзим истиқомат қиладиган шаҳарда Ислом маркази очиш арафасидамиз. Дорулфунун марказни қуришимиз учун ўз ҳудудлари ичида ер ажратиб берди ва бир неча шартларни қўйди. Биз ерни олиб, марказни қуриш бадалига қабул қилишимиз мумкин бўлган шартларга айрим талабалар қарши чиқмоқда. Шулардан:\n1 ‒ Марказ маъмурияти вилоят ва дорулфунун қонунларига итоат этади.\n2 ‒ Дорулфунун ҳиба қилинган ерни қайтариб олиш ҳуқуқини ўзида сақлаб қолади\n3 ‒ Марказ мусулмонларнинг ўзигагина хос бўлмай, ундан ғайри муслимлар ҳам фойдаланишади.\nМазкур шартлар асосида ерни қабул қилиш жоизми?\nШайх Муҳаммад Солиҳ ал–Мунажжид жавоб беради (Фатво № 22181):\n«Агар ҳолат айтилганидек бўлса, шартнома моддаларини татбиқ қилиш жараёнида турли фасодлар юзага келиши мумкин бўлгани боис, бу ҳибани қабул қилмаслик керак. У фасодлар:\n‒ марказ маъмуриятининг дорулфунун қонун ва тузукларига итоат этиши. Бу, ҳибани қабул қилган тарафга номаълум шарт. Балки, дорулфунун тузуклари шариатга зид бўлар.\n‒ марказнинг вилоят қонунларига итоат этиши. Маълумки, уларнинг қонунлари Исломга зиддир.\n‒ марказдан мусулмонлар ва яҳудийлар каби бошқа конфессияларнинг ҳам фойдаланиши. Бунинг маъноси: Мусулмонлар барпо қилган марказда насроний ва яҳудий динларининг маросимлари ҳам ўтказилади, дегани. Бу, турли муаммоларни келтириб чиқаради.\n‒ ерни берган тарафнинг қайтариб олиш, яъни, дорулфунуннинг ерни қайтариб олиш ҳуқуқини ўзида сақлаб қолиши…\nБулардан бошқа бандлар ҳам Ислом шариатига зиддир. Ва ҳ.к.\nТавфиқ Аллоҳдандир» (Доимий Қўмита фатволари 16/178‒179).\nМасжид вақфининг пулидан ишлатади …\nYanvar 23, 2010 Hikmat Nuri\tLeave a comment\nСавол: Аллоҳ учун вақф қилинган масжиднинг даласи бор. Отам ўша дала ишларини назорат қилади ва чиққан ҳосилнинг ярмини ўзига олиб, ярмини масжидга бериб, кирим ва чиқимларни дафтарига ёзиб боради. Баъзида, қилинган сарфлардан пуллар ошиб қолади. Шундай қилиш жоизми ёки вақф еридан келган пулларнинг ҳаммасини масжидга берилиши керакми? Отамда масжид учун ишлатилмаган пулларнинг тўпланиб туриши яхшими ёки уларни масжидга албатта ишлатиши керакми?\nБобонгиз масжидга ерни вақф қилган пайтида, зурриётларидан биронтасини ёки бошқа бировни нозир қилиб ҳам тайинлаган бўлса керак. Агар ўша нозир сизнинг отангиз бўлса, у шу вақф моли ва ғалласининг кўпайиши учун қўлидан келган барча ишларни йўлга солиши керак. Бундан ташқари қилган меҳнати эвазига у ердан одат ва урфга кўра маош олса ҳам бўлаверади. Олинган ғалла ҳосилини эса, масжид манфаатлари учун ишлатиши шарт. Агар ғалла масжид эҳтиёжидан ортиқ ва йилдан йилга кўпаяётган бўлса, ундан келган маблағдан бошқа масжидларга берса ҳам бўлаверади ва бу билан вақф қилган одамнинг савоби кўпайиб, ғалла ҳам нобуд бўлмайди.\nМасжиддаги нарсаларни чиқариб ташласа бўладими?\nСавол: Масжидга вақф қилинган Қуръон, жойнамоз ва бошқа нарсаларни яроқсиз бўлиб қолса ёки кам ишлатилаётган бўлса, ташқарига чиқариб юборсак бўладими?\nАгар яхшироғига алиштириладиган бўлса, уларни чиқариб ташлаш мумкин. Бироқ, уларни чиқариб масжидни яланғоч ҳолатида ташлаб қўйиш ярамайди. Чунки унинг эски бўлсада тўшалган ҳолати, яланғоч ҳолатидан кўра яхшироқдир. Агар ўрнига янги палосни тўшаш учун олиб чиқилган бўлса, бунинг зарари йўқ. Чиқарилганида ҳам палосни ахлатга ташламай, муҳтож бўлган бирон камбағал одам ёки кичикроқ масжидга садақа қилиниши керак.


Қўқонда Дубайга қиз сотган қўшмачи аёлга ҳукм ўқилди - 26 Сентября 2018 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2018 » Сентябрь » 26 » Қўқонда Дубайга қиз сотган қўшмачи аёлга ҳукм ўқилди\nЧегарадан ўтиш муаммо эмас?!\nОдам савдосини ўзига касб қилган аёл асли Фарғона вилоятининг Қўқон шаҳридан бўлиб, оиласидан ажрашган. Бир фарзанди бор. Вақтинча ишсиз. Муқаддам судланган.\nГулнора Жўраева бир гуруҳ шахслар билан олдиндан тил бириктириб, жиноий гуруҳ тузади. Гуруҳ аъзолари К.Аллаберганова ва Ж.Ортиқова қизларни топиш, ёллаш ва хорижга сотиш билан шуғулланган. Жиноий режага кўра, Ж.Ортиқова Қўқон шаҳрида моддий томондан қийналган аёлларни аниқлаш, уларни фоҳишалик қилиш учун хорижга боришга қизиқтириш, чет элга юбориш каби вазифаларни бажарган. К.Аллаберганова ва Г.Жўраева эса жиноий шериклари топган қизларни хорижга чиқариш харажатларини таъминлашган.\n2016 йил март ойида Ж.Ортиқова Қўқон шаҳрида моддий жиҳатдан қийналган фуқаролар Р.Каримова, К.Исмоилова ва Л.Усмоноваларни тузоққа тушириб, уларни Дубай шаҳрида фоҳишалик билан шуғулланиб пул топишга қизиқтиради ва қизларнинг расмини жиноий шерикларига юборади. Қизлар маъқуллангач, Г.Жўраева ва К.Аллаберганова йўл харажатларини тўлаб беришади. Дубайга етиб келган қизларни шахсан Г.Жўраеванинг ўзи кутиб олади. Сўнг қизлар нима мақсадда келганликлари тушунтирилиб, шахсни тасдиқловчи ҳужжат (паспорт) олиб қўйилади.\nКейинроқ Р.Каримова Туркия давлати орқали Ўзбекистонга қайтиб келган. К.Исмоилова Россия Федерациясига ўтиб, у ердаги Ўзбекистон Республикасининг элчихонаси орқали ватанга қайтган. Фақатгина Л.Усмонова ҳозирги кунга қадар чет давлатда ишлаб юргани аниқланган.\n«Ҳаммаси Нигинанинг иши»\nСудда судланувчи Г.Жўраева қандай қилиб одам савдоси билан шуғуллана бошлагани ҳақида кўрсатма берди:\n2015 йил декабрь ойида ишлаш мақсадида Дубай шаҳрига бордим. У ерда самарқандлик Нигина исмли аёл билан танишиб қолдим. Бир муддат Нигинанинг хонадонида уй тозаловчи вазифасида ишлаб юрдим. Ҳар уч ойда бир марта Ўзбекистонга кириш-чиқиш муҳрини бостириш учун келиб-кетиб турдим. Йўл харажати учун Нигинадан қарз олгандим. Кейинроқ ҳисоблаб кўрсам, қарзим 45 000 000 сўм бўлибди. Нигина Дубайда қизларни фоҳишалик билан шуғулланишга мажбур қилиш орқали пул топишини айтиб, менга ҳам шерик бўлишни таклиф қилди. Яъни, мен Ўзбекистондан қиз топиб, унга етказишим керак эди. Хуллас, ўзаро келишувимизга кўра, мен қиз топадиган у эса қарзидан воз кечадиган бўлди.\nҚизлар эркакларнинг кўнглини овлаш учун «точка»ларга тарқатилган маҳали мен уй ишлари билан шуғулланар эдим. Қизларнинг кийимларини ювардим, овқат тайёрлардим. Қизларни топиб берганим учун Нигина қарзимдан воз кечишга ваъда берганди. Аммо бундай бўлмади.\nТанишим Л.Усмонова Дубайга фоҳишалик билан шуғулланиш учун кетаётганини айтиб, «Мен билан юр, пул ишлаб келасан», деди. Мен визам йўқлигини айтдим. Лобар, Жамила исмли таниши ўзининг уй рўйхатига қўйиб, виза олишда ёрдам беришини маълум қилди. Биз Жамила опа билан учрашдик. У керакли ҳужжатларни тайёрлади, ҳатто самолёт чиптасини ҳам олиб берди. Биз Лобар ва яна Комила исмли қиз билан Дубайга учиб келдик. Бизни Нигина ва Гулнора исмли аёллар кутиб олишди ва Шаржадаги хонадонга олиб боришди. Эртасига Нигина паспортларимизни олиб қўйди. Ўрнига сохта паспорт тайёрлатди. Сўнг ҳар биримиз учун 3 000 АҚШ долларидан харажат қилингани айтилиб, қарзни ишлаб, тўлаб беришимиз кераклиги тушунтирилди. Нигина бизни тунги клублар, "Сити–отел”даги қўшмахонада фоҳишалик билан шуғулланишга мажбурларди. Бир кунда 4-5 эркак билан жинсий алоқа қилишга мажбур бўлган пайтларим ҳам бўлди. Аммо бу узоқ давом этмади. Хасталаниб қолдим. Нигинадан қарзимни узганимдан сўнг у паспортимни қайтариб берди ва мен Туркиянинг Истанбул шаҳрига йўл олдим. У ерда ҳам ўз хоҳишим билан фоҳишалик билан шуғулландим. Бу орада озарбойжон миллатига мансуб йигит билан танишиб қолдим. Биз шаръий никоҳ ўқитиб яшай бошладик. 2017 йил 31 мартга қадар оилали аёл эдим. Сўнг Москвага бориб, тикувчилик цехига ишга жойлашдим. 2017 йил сентябрь ойида Қўқонга қайтиб келдим.\nНигина билан бўлиб ўтган суҳбатдан сўнг мен Қўқондаги қўшним Жамила Ортиқовага қўнғироқ қилиб, вазиятни тушунтирдим. Қиз топиб берса, уни ҳам қуруқ қўймаслигимни айтдим. Орадан икки ой ўтиб, Жамила қўнғироқ қилди ва ишга жойлашмоқчи бўлган уч қиз ҳақида сўзлаб берди. Мен уларнинг расмини жўнатишини тайинландим. Нигинага қизлар маъқул бўлди. У «Келаверишсин, самолёт учун пул жўнатаман», деди.\nБир неча кун ўтиб, биз қизларни аэропортда кутиб олдик ва уларни Нигинанинг уйига олиб бордик. Эртасига Нигина қизларнинг паспортини олиб қўйди. Сўнг барчасини гўзаллик салонига олиб борди. Кеч тушгач эса фоҳишалик билан шуғулланиш учун тунги клубларга тарқатди.\nҚўқонда қизларни топиш ва чет давлатга жўнатиш билан шуғулланган Ж.Ортиқова «холис» хизмати учун Нигинадан 500 АҚШ доллари миқдорида «гонорар» олиб турган.\nНима учун кетаётганини билган\nСудда жарбланувчи сифатида иштирок этган Р.Каримова асли нима мақсадда Дубайга кетаётганини билган. Буни унинг суддаги кўрсатмаси ҳам исботлайди:\nҚизларни хорижга сотган ва фоҳишаликка мажбурлаган Гулнора Жўраева ЖКнинг 135-моддаси, 2 қисми, "б”, "д”, "е”, "з”, "и” бандлари ва 28, 223-моддаси, 2 қисми, "б”, "в” бандлари билан айбли деб топилди. Унга ҳозирда ўталмаган озодликдан маҳрум қилиш жазосини янги тайинланган жазога қисман қўшиб, узил-кесил ўташ учун 5 (беш) йил 6(олти) ой муддатга озодликдан маҳрум қилиш жазоси тайинланди.\nКатегория: YANGILIKLAR / ЯНГИЛИКЛАР / ХАБАРЛАР / МАЪЛУМОТЛАР | Просмотров: 16 | Добавил: Sherlaruz.CoM | Теги: #uznews, #Yangiliklar, #newsuz, #ahborot, #новости, #xabarlar, #habarlar, #news, #Yangilik | Рейтинг: 0.0/0


Бугунги кун депутатининг тимсоли қандай? | "Адолат" СДП\nЎзбекистон “Адолат” СДП Бухоро вилоят Кенгаши томонидан навбатдаги семинар-тренинг партиянинг Олот ва Қоракўл туманларида ташкил этилди. Унда иштирок этган партия ходимлари, депутатлар ва фаоллар партиянинг сайловолди дастурида белгилаб қўйилган аниқ мақсад ҳамда вазифалар билан танишишди. Жумладан, ҳар бир депутат халқ орасида бўлиб, уларнинг муаммоларини ҳал этиши, ҳал этиш жараёнида эса ижобий натижадорлигига эришиши лозимлиги таъкидланди.\nСўзга чиққан партия вилоят Кенгаши раиси Мақсуд Ҳамидов депутатнинг функционал вазифаси, партиянинг мақсадини кенг жамоатчилик орасига тарғиб этиш, депутат номини оқлаган ҳолда, улар фуқароларнинг чинакамига ёрдамчисига айланиши зарурлиги борасида фикрлар билдирилди.\n-Семинарда бугунги кун депутатининг тимсоли кўрсатилди. Албатта, шараф билан бирга масъулиятни ҳис этиш бизнинг асосий вазифамиздир, - дейди Халқ депутатлари Олот туман Кенгаши депутати Нодир Олтиев, - ҳар бир ишда, ўрганишда аниқ мақсад билан фаолият олиб боришимиз лозим. Шундагина халқ кутган натижага эришамиз.\nСеминарда депутатлар ўз фикр-мулоҳазаларини билдирдилар. Маърузачилар уларнинг фаолиятига куч-қувват тилашди.


“Ўзбекнефтгаз”: “Кўкдумалоқ” газни қатламга ҳайдаш компрессор станциясининг газ генератори Германия компанияси томонидан таъмирланди (Фото) — Teletype\n“Ўзбекнефтгаз”: “Кўкдумалоқ” газни қатламга ҳайдаш компрессор станциясининг газ генератори Германия компанияси томонидан таъмирланди (Фото)\nМуборак нефть ва газ қазиб чиқариш бошқармасига қарашли “Кўкдумалоқ” газни қатламга ҳайдаш компрессор станциясининг D-сонли Газ ҳайдаш агрегатига капитал таъмирдан чиққан “LM-2500” русумли газ генераторини ўрнатиш ишлари амалга оширилди.\n“Кўкдумалоқ” газни қатламга ҳайдаш компрессор станциясининг асосий вазифаси – “Кўкдумалоқ” конидаги табиий газ ва суюқ углеводородларни самарали қазиб олиш учун (газлифт усулида) қатламга газнинг босимини ошириб, ҳайдаб беришдан иборатдир.\nУшбу компрессор станциясида ишлатиладиган A-, B-, C-, D-сонли Газ ҳайдаш агрегатларининг ҳар бири кунлик 7,4 млн куб метр газни ҳайдаш қувватига эга.\nD-сонли Газ ҳайдаш агрегатида ишлатилиб келинаётган “LM-2500” русумли газ генератори ўз ишлаш ресурсини ўтаб бўлганлиги сабабли, ечиб олиниб, Германиянинг “CEM Chemie", "Elektronik", "Metalle GmbH” компаниясига капитал таъмирлаш учун жўнатилган эди. Таъмирлаб олиб келинган газ генератори Германия компаниясининг Ўзбекистондаги вакили бошчилигида, департамент ва бошқарма мутахассислари иштирокида ишлаб чиқарувчи заводнинг йўриқномаси асосида ўрнатилди ва 72 соатлик синов режимида ишга қўшилди.\nГаз генераторини ўрнатиш ва регламент ишларини ўтказиш жараёнида ташқи ва ички қисмлари ва ёрдамчи ускуналари ҳам тўлиқ текширувдан ўтказилиши талаб этилади. Шу сабаб генераторнинг ҳаво, ёқилғи ва мой фильтрлари тўлиқ алмаштирилди. Шунингдек, таъмирлаш жараёнида бир қанча техник жиҳатдан мураккаб бўлган ҳисоблаш ишлари ўтказилиб, созлаш ишлари ҳам олиб борилди.\nНатижада, Газ ҳайдаш агрегатларининг узлуксиз, бир меъёрда ишлашини таъминлашга эришилди.\nМаълумот учун: “Кўкдумалоқ” газни қатламга ҳайдаш компрессор станцияси Қашқадарё вилояти, Муборак тумани ҳудудида жойлашган. Ундаги мавжуд 4 та Газ ҳайдаш агрегатлари йилига 3 млрд куб метр табиий газни ҳайдаб бериш қувватига эга. Станцияга 1997 йилда АҚШнинг “Dresser Rand” ва “General Electric” компанияларида ишлаб чиқарилган Газ ҳайдаш агрегатлари ўрнатилган ва ишга туширилган.


Афсонавий маскан Каппадокия - LQ\nАфсонавий маскан Каппадокия\nГўзаллик дунёни қутқаради: «Asia Model Festival» энг яхши ва истеъдодлиларни танлаб олди\nРаздел - Саёҳатлар Саёҳатлар\nКаппадокия – сайёрамизнинг сеҳрли маскани, биз учун одатий бўлган Туркияга умуман ўхшамайдиган шу ўлкадаги “эртаклар мамлакати”. Бу ерда одамлар ғорларда ...\nКаппадокия – сайёрамизнинг сеҳрли маскани, биз учун одатий бўлган Туркияга умуман ўхшамайдиган шу ўлкадаги “эртаклар мамлакати”. Бу ерда одамлар ғорларда яшайдилар, йил бўйи осмонга кўтариладиган ҳаво шарларида парвоз қиладилар, ақл бовар қилмайдиган ландшафтли гўзал водийларда сайр қиладилар ва гўзал манзара — кун ботишини томоша қилиш учун баланд чўққиларга чиқадилар.\nБу афсонавий масканга қандай етиб олиш мумкин?\nКаппадокияга бориш учун Ўзбекистондан тўғридан-тўғри рейслар йўқ, аввал Истамбулгача чипта сотиб оласиз, ундан кейин эса ички рейслар билан Невшехирга учасиз. Чиптанинг нархи (агар олдиндан олинса) — бир томонга 60 АҚШ доллари туради. Икки томонга олинса, арзонроқ: бориш-келиш тахминан 100 долларга айланади. Невшехирдан, Каппадокиянинг қоқ ўртасидаги Гёреме шаҳригача такси ёки автобусда етиб оласиз.\nСаёҳатга қандай транспортда борган яхшироқ?\nЙилнинг қайси фасли бўлишидан қатъи назар, шарлар бу ерда йил бўйи учади. Учишга халал бериши мумкин бўлган ягона жиҳат — об-ҳавонинг ёмонлашиши. Бу ерда йил бўйи транспорт қатнови тинмайди, музейлар, ер ости шаҳарлари очиқ бўлади.\nҚишда туристлар оқими унчалик катта эмас, шунинг учун меҳмонхона, экскурсия ва ҳаво шаридаги саёҳат деярли 1,5-2 баробар арзон бўлади.\nКўплаб меҳмонхоналар ҳақиқий ғорларда жойлашган. Агар шунақа меҳмонхонада яшамоқчи бўлсангиз, “Cave” сўзли отелни брон қилинг. Мен отелдаги хонам учун суткасига 60 евро тўладим. Нонушта нархи ҳам шунинг ичида эди.\nКаппадокиянинг сайёҳлик хизмати Туркиянинг ҳар қандай шаҳридаги хизматлардан қолишмайди. Бу ерда ҳашаматли меҳмонхона-отеллар ҳам, оддий хостеллар ҳам бор.\nТуризмнинг бош маркази Гёреме деб аталади. Бу ерда миллий истироҳат боғи, очиқ осмон остидаги музей, Учхисар қасри, шунингдек, меҳмонхона остонасидан кўриниб турадиган ажойиб тоғлар бор. Сизга айнан шу ерда тўхташни маслаҳат берган бўлардим.\nГёремедаги деярли барча отелларда гўзал тоғ манзаралари томонга қараган айвонлар бор, эрталаб бу ерда қаҳва ичиш ва ҳаво шарларини томоша қилиш мумкин.\nКаппадокия Туркиядаги энг бюджетли жойлардан эмас ва бу ерда ҳамма хизматларни ўз ичига олган тизим бўйича жуда арзон нархдаги турни сотиб олиб бўлмайди. Аммо саёҳат нуқтаи назаридан олиб қаралса, у боришга арзийдиган жой.\nТўловларни маҳаллий валюта — лирада тўлаган маъқул. Сиздан хизмат учун доллар ва евро олишлари мумкин, аммо бу кўпинча маҳаллий валютадагидан кўра қимматроққа тушади.\nКаппадокиядаги энг қиммат, лекин жуда ҳам қизиқарли томоша — ҳаво шарида парвоз қилиш! Бу кўнгилочар машғулот 100 евродан арзонга тушмайди. Ҳатто сайёҳлар кўп ташриф буюрадиган мавсумда нархлар 130 евродан 200 еврогача бўлади. Буларнинг барчаси парвозни амалга оширувчи компания ва шар саватидаги жойлар сонига боғлиқ.\nҲаво шарларида 12, 24 ва 40 кишилик саватлар бор. Мен 12 кишилик саватда парвоз қилишни тавсия қилган бўлардим. Тўғри, бу қимматроққа тушади, лекин сават тиқилинч бўлмайди ва барча ракурслардан чиройли фотосуратлар олишга улгуриш мумкин.\nПарвоз тахминан 1 соат давом этади, одатда бу вақт 15 дақиқа камроқ ёки ортиқ бўлиши мумкин. Парвоздан олдин шу ернинг ўзида нонушта қилиб олса бўлади, ундан кейин эса сайёҳларга бокал тутиб, шампан виносидан қуйиб беришади ва сертификат тақдим этишади.\nПарвозга буюртмани саёҳатнинг биринчи кечасидан кейин эрталаб бериш керак. Шунда об-ҳаво ўзгариб қолган тақдирда, уни бошқа вақтга кўчиришга вақт бемалол етади. Буюртмани меҳмонхонада, Гёремедаги кўп сонли сайёҳлик агентликларининг бирида ёки Каппадокиянинг бошқа шаҳридан интернет орқали расмийлаштириш мумкин.\nШарлар фақат эрта тонгда учади. Шу сабаб, барвақт парвоз қилишга тайёр бўлиб туринг: соат 4.39 да трансфер келади ва сизни учиш жойига олиб боради.\nВа, энг қизиқарлиси, шарлар ерга эмас, юк машинасининг кузовига қўнади. Сизга қўниш вақтида ўзингизни қандай тутишингиз ҳақида тушунтириш беришади.\nМен парвоз вақтида асло қўрқмадим ва бир соат худди бир дақиқадек ўтиб кетди. Бу ғоят ажойиб, ҳеч нима билан тенглаштириб бўлмайдиган ҳиссиётлар эди!\nГёремеда ҳар қандай ҳамёнга мос келадиган қаҳвахона ва ресторанлар кўп. Тушлик учун спиртли ичимликсиз ўртача нархдаги чек бир кишига 10 долларга тўғри келади.\nҲаво шаридаги парвоздан ташқари, Каппадокияда вақтни жуда ҳам чоғ ўтказиш мумкин — бу ерда Севги водийси, ерости шаҳарлари, қалъалар ва қўриқхона дараларига сайр қилиш имкони бор. Сизга нархи киши бошига 30-35 евро бўлган бир кунлик, икки хилдаги турни таклиф қилишади.\nШунинг учун Каппадокияда бир неча кун дам олишни режалаштиришингиз мумкин. Томоша қилиш мумкин бўлган жойлар жуда кўп. Ўзингиз билан олиб келадиган бир олам таассуротлар ва фотосуратларни айтмайсизми! Ҳақиқатдан ҳам, бу саёҳатни бутун умр эслаб юрасиз!\nМуаллиф: Ева Романова


ЭЛЕКТР ТАЪМИНОТИ МУАММОСИ 8 ЙИЛДА ҲАЛ ЭТИЛДИ - Ўзбекистон Республикаси Монополияга қарши курашиш қўмитаси\nЭЛЕКТР ТАЪМИНОТИ МУАММОСИ 8 ЙИЛДА…\nМазкур воқеа аҳрамонлари маҳаллага электр токи келишини 8 йил давомида кутишган. Яъни, мутасадди ташкилотнинг вадасига ишониб, маҳалла фуқаролари шунча кутишга мажбур бўлишган.\nНукус шаҳрида жойлашган «Алланиёз Қаҳрамон» маҳалласига электр токи маҳсус симёғочлар орқали эмас, балки истеъмолчиларнинг ўзи бир замонлар ўрнатган тиргаклар орқали келган. Бунинг ҳаёт учун хавфлилик томони борлиги эса, вазиятни янада қалтис эканлигини билдирарди. Унинг устига кучланиш ҳам ҳавас қилгудек эмас. Мазкур муаммо билан маҳалла фуқаролари 2013 йилдан бери бир нечта мутасадди ташкилотларга мурожаат этишган.\nБиринчи мурожаат этилган манзил албатта «Қорақалпоғистон ҳудудий электр тармоқлари» АЖ бўлган. Мурожаатга жавобан жамият коммунал-фойдаланиш корхонаси ҳисобланадиганлиги, ўз ҳисобидаги электр ускуналари ва электр узатиш линияларига йирик, жорий таъмирдиган таъмирлаш ишлари варекция ишларини амалнидалшириган и шлари шлари варекция ишларини амалнидалширишлари ва шлари в структуре ишларини амалнидалшириш билшлари варекция ишларини амалниділішілшлари ва шлари ишларини амалнилдішиліші билшлашларишларини амални Ушбу ишлар Нукус шаҳар ҳокимлиги томонидан манзилли дастурга киритилиб, маблағ ажратилиши режалаштирилгандан сўнг, техник шартлар олиниб, лойиҳа-смета ҳужжатла иосшланиши ва кор қанурилах малахари-монтаж.\nЛекин, берилган вадалар вадалигича олади. Орадан уч йил ўтади. Фуқаролар маҳалла раисига боришади, ундан сўнг Нукус шаҳар ҳокимиятига, кейин Жўқорғи Кенгес депутатига аммо натижа бўлмайди. Ҳокимият мурожаатни Ҳудудий электр тармоқларига жўнатади, улар эса, ўз навбатида таъмирлаш ишларини бошлаш учун барча керакли анжомларга буюртма берилганлиги, монтаж и шшларига бослартма берилганлиги, монтаж ишлариига боссала бочонка я иккин\nГЕНЖЕМУРАТ АТАМУРАТОВ – истеъмолчи\n– 2014 йилдан бери электр токи муаммоси билан мурожаат этмаган жойимиз қолмади. Лекин муаммо ҳал этилмади. 10 кун аввал эса, маҳалладагилар Монополияга қарши курашиш қўмитасига мурожаат этишди. Муаммо Эрганилиб, тезда ҳал этилди. Биз бундан миннатдормиз.\nНоилож қолган истеъмолчилар 2021 йилнинг март ойида Монополияга қарши курашиш қўмитасига мурожаат ёзишади.\nАЗИЗ АЙБЕРГЕНОВ – Қорақалпоғистон Республикаси Монополияга қарши курашиш қўмитасининг бош мутахассиси\n– Муаммони ҳал этиш мақсади Қорақалпоғистон ҳудудий электр тармоқлари ва Ўзэнергоинспекцияга вазият ҳақида маълумотлар бўйича сўров хати жўнатдик. Шундан сўнг, улардан жавоб хати келди, у ерда 2021 йилнинг 1 апрелига қадар маҳаллага симёғочлар ўрнатилиб, электр токи билан таъминлаб беришлари ёзилган эди.\nБажарилаётган ишни назорат қилиш учун, Қўмита мутахассислари 22 март куни маҳаллага боришади. Ҳақиқатдан симёғочлар ўрнатилиб, 8 йилдан бери қийналган аҳоли муаммоси қисқа фурсат ичида ўз ечимини топади.\nБиз эса эслатиб ўтамиз – шу каби муаммоларга дуч келаётган бўлсангиз Монополияга қарши курашиш қўмитасига мурожаат этинг ва биз албатта ёрдам беришга ҳаракат қиламиз!


Орзиқул Эргаш: Ёзилмаган достон – МУНОСАБАТ\nОрзиқул Эргаш: Ёзилмаган достон\nPosted on januari 1, 2014 by admin under Буюк ватандошларимиз\nУстоз Ғайбулла Саломовнинг таваллуд куни унинг шогирдлари, шу жумладан, камина учун ҳам қутлуғ маросимдир. Университетда ўқигани йилларим домладан, сафдошлари ва шогирдлари бўлмиш Нажмиддин Комилов, Тилак Жўрадан таржима санъати сирларидан таълим олганимни ҳамиша катта ҳурмат ва соғинч билан эслайман. Ўқиш якунида диплом ишимни ҳам айнан таржима санъати йўналишида ёқлаганман. Домла менинг хотирамда, энг аввало, самимий инсон ва улкан салоҳиятли адабиётшунос олим сифатида сақланиб қолган. Муҳтарам муаллим Нажмиддин Комилов ёзганидек, »Устоз олимнинг маданиятимиз ва фанимиз тараққиётига қўшган катта улуши, биринчи навбатда, унинг ўзбек таржимашунослиги мактабини асослаб, бу илм соҳасини ҳам назарий жиҳатдан пухта ишлаб чиққани, ҳам уни таҳсил-таълим жараёнига амалий татбиқ этганидир».\nҒайбулла домланинг “Мақол, матал ва идиомлар таржимаси”, “Бадиий таржиманинг лексик-фразеологик масалалари”, “Рус тилидан ўзбек тилига мақол-маталлар таржимаси” рисолалари, “Тил ва таржима”,“Таржимон маҳорати”, “Дўстлик кўприклари”(ҳаммуаллифликда), “Бадиий таржима ва адабий таҳрир проблемалари”, “Таржима ташвишлари”, “Адабий анъана ва бадиий таржима проблемалари”, “Таржима назариясига кириш”, “Таржима назарияси асослари” номли монография ва дарсликлари адабиётшунослигимизнинг катта маънавий-маданий бойлиги бўлиб қолди.\nУниверситетда ўқиган йилларим,қолаверса, ундан олдину кейин ҳам таржима кафедраси талабаларнинг энг қадрли ва суюкли маскани бўлган десам адашмайман. Бунга кафедрада фаолият юритган домлаларнинг,аввалан, Ғайбулла Ас-Салом, Нажмиддин Комил ва Тилак Жўранинг инсоний фазилатлари сабаб эди. Бу ҳақда ёзарканман, ака шоир Маъруф Жалилнинг мана бу шеърини хаёлан эсладим:\n(Ғайбулла Ас-Салом, Нажмиддин Комил ва Тилак Жўрага)\nУч оғайни ботир фақат эртакдамас,\nҲаётда ҳам бўлар экан, ҳаётда ҳам.\nКўрган одам қилар эди дилдан ҳавас,\nУстоз-шогирд қандай иноқ, ҳамкор, ҳамдам.\nФикр отин миниб чопган чавандозлар,\nФан чўққисин маҳв айлаган тирандозлар,\nИлм боғин обод қилган бу шоввозлар\nКам бўлмагай икки дунё, бўлмагай кам.\nУчта ниҳол эдилар ҳар ерда ўсган,\nТошкент келиб, чинор бўлиб фикри ўзган,\nТангрим, асра деяр эдим ёмон кўздан,\nҒов бўлмасин йўлларига қайғу, алам.\nАммо кулфат панд бермаган кимса борми?\nКим қолдирар аро йўлда содиқ ёрни?\nҒам ўлдирар ҳамкори йўқ, кўнгли торни,\nУстоз, сизнинг бардошингиз тоғдай маҳкам.\nБошингизга ёққан кулфат зарбасидан,\nЁки қисмат юборган дард ҳамласидан,\nКўзи тиниб мавҳум кураш ғамзасидан,\nКенжа ботир тополмасдан кетди малҳам.\nМалҳам истаб ишонч отин олға сурди,\nМаккор умид кўчалари адаштирди,\nТоғдай оғир фалокатни енгил кўрди,\nРуҳи кучли эди унинг, руҳи бардам.\n«Кенжа ботир эртакларда ўлган эмас,\nЁ чорасиз қолиб, мағлуб бўлган эмас,\nДўсти йиғлаб, душманлари кулган эмас,\nОхиратинг обод бўлсин жоним, укам».\nКатта ака йиғлар юрак, бағри куйиб,\nКичик ака ўксинади қовоқ уйиб,\n«Ижод қилсанг бўлмасмиди тўйиб-тўйиб,\nБор эди-ку қўлгинангда ўткир қалам».\nАммо тақдир ҳикматига ҳеч чора йўқ,\nБу жумбоқни ҳал қилган бир овора йўқ,\nУмид шами ёниб турган кўнгиллар тўқ,\nУ бўлмаса босар эди оламни ғам.\nЎзбек илми байроғини баланд тутиб,\nТаржима ва тасаввуф шаробин ютиб,\nҚанча юксак довонлардан дадил ўтиб,\nЁруғ юз-ла қўймоқдасиз олға қадам.\nЭранларга ҳамроҳ бўлган ит сингари,\nМен эргашиб кетмокдаман манзил сари,\nАвлодларга ошкор бўлар бир кун бари,\nНима учун қўшилганим билар олам.\nБугун бу сатрларни ёзган ака шоир ҳам, уч оғайни ботирлар ҳам орамизда йўқ. Аммо,уларнинг хотиралари юракларимизда сақланиб турибди. Яратгандан бу муҳтарам зотларни раҳматига олиб,мағфират айлашини,Ўзининг Улуғ Юзига боқиш неъмати ила мушарраф айлашини сўраб қоламан.\n«Азиз қўлларингиз билан битган мактубингизни олдим. Ишонсангиз, неча қайта ўқиб чиққанимнинг ҳисобига етолмайман. Ҳар ўқиганимда янги-янги маънолар, жилолар, ифорлар кашф этдим ўзимча… Ҳозирги мусофирчиликдаги, ҳижрондаги кунларимда Сизнинг мактубларингиздан-да азизроқ нарса йўқ мен учун! Агар билсангиз, мен учун энг завқли машғулот Сизга мактуб ёзиш, энг бахтли дақиқалар эса Сиздан келган мактубларни ўқиётган онларимдур…»\nУшбу мактуб битилганига қанча муддат бўлган деб ўйлайсиз?\nАндак сарғайган тўрт катакли ўқувчилар дафтари варағи, бинафшаранг сиёҳ, ўхшаши кам ҳуснихат… Мактуб санасига кўз ташлаймиз: 2 сентябр, 1952 йил… Демак?\nБиз улуғларимиз ҳаётидан биламизки, улар илмда, санъатда ёхуд жамият ҳаётида қанчалик мавқе — мартабага эришган бўлишса, ишқу муҳаббатда ҳам, ёру дўстларига меҳру оқибат кўрсатишда ҳам шунчалик мардона бўлишган.\nМактубларнинг яна бирини ўқиймиз:\n«Шаҳрижон, бугун кетаман. Лекин ҳеч кетгим йўқ. Кетгим йўғу, кетишга мажбурман… Қизиқ бир ҳолатдаман: дадамга «Келинингизни тезроқ тушириб берсангиз, беринг» деёлмайман. Мана бунақа айрилиқларда юришга эса тоқатим қолмади. Инсоф билан айтинг, мен нима қилай?! Қачонгача «сен унда зор, мен бунда зор» қўшиғини айтиб юрамиз?! Айтар гапингизни биламан, сабр қилинг, оз қолди, ўн бир ойгина қолди дейсиз! Ўн бир ой озми, Шаҳрижон?! Бир кунни айтмайсизми, бир кунни. Биламан, маз-за қилиб куляпсиз. Ҳозирча кулиб туринг-чи, бизгаям навбат кеп қолар, ўшанда!.. Хуллас, бу ҳаммаси ҳазил, Шаҳрижоним. Ҳамма нарсанинг вақт-соати бор, тушунаман. Сабр қилсак, бир кун етамиз ва ўшанда… Мана шу хатларимизни олдимизга уюб қўямиз-да, бир чеккадан ўқиб, маза қилиб кулишамиз… Ўша кунларни янада бесабрлик билан кутиб қолгувчи: Ғайбулла Саломов…»\nҲа шундай, ушбу мактублар эгаси — ўша ўзимиз билган аллома Ғайбулла ас-Салом домламиздир. Эътибор қилинг, устоз асарларидаги бизга жуда яхши таниш жайдари оҳанг, самимият, бепардоз ростгўйлик неча ўн йиллар муқаддам битилган севги мактубларида ҳам ўзини кўрсатиб турибди, шундай эмасми?!.\nДомламизни илмдаги хизматларини яхши биламиз: у кишининг саъй-ҳаракатлари билан Таржима назарияси фани дунёга келди. Бу соҳада ўнлаб таржимашунослар вояга етди. ТошДУ (ҳозирги Миллий университетимиз)да собиқ Иттифоқда биринчи бўлиб Таржима назарияси кафедраси ташкил этилди. Ғайбулла Саломов домла Иброҳим Мўминовдек забардаст аллома билан елкама-елка туриб, курашиб, дастлабки қомусимиз тамал тошини қўйганлардан бири бўлди. Унинг партиясизлиги, партияга киришни истамагани туфайли бошига тушган савдоларнинг ўзиёқ катта бир драматик достонга мавзу бўла олади. Аммо, биз шу тобда бутунлай бошқа бир достон, ёзилмаган, ёзилиши лозим бўлган достон хусусида сўз юритишни истаб турибмиз…\n«Шаҳрижон, муҳаббат кишига бир мартагина берилади. Шунинг учун уни бир умрга ушлаб қола олиш керак. Шундай қилиш керакки, ҳатто юз ёшимиздаям ҳозиргидаги каби севишиб юрайлик. Дунёнинг лаззати ана шунда!..»\nЕр устида орзу кўп, ер остида армон, дейишади. Армон …\n«Мактубларни йиғиб боринг, кейин бир кун ҳаммасини бир чеккадан ўқиб мазза қилиб кулишамиз», деб ёзган эди. Ғайбулла ака бир хатида. Аммо, Шаҳрихон аянинг айтишича, устознинг мана шу оддийгина орзуси ҳам амалга ошмабди. Ва яна бир истаклари бор экан: қачон бўлмасин, мана шу мактублар асосида бир достон ёзаман, аввал бошқа ишларимни бир ёқлик қилиб олай, деб юрарканлар ҳазил аралаш. Аммо, бу ҳам кўплаб армонлари ёнидан жой олади устознинг.\n— Раҳматли отам Қурбонжон Ҳотамов савдо ходими эдилар, — дея ҳикоя қилади Шаҳрихон ая. — Негадир эллигинчи йилда Хатирчидан Шаҳрисабзга кўчиб кетганмиз. Саккизинчи синфни Оқсарой ёнидаги 20-мактабда ўқиганман. Тобим қочавергани учун, ҳавоси тўғри келмаяпти, деб мени Хатирчига, Латофат холамнинг олдига қайтариб юборишган. Бу — янги ўқув йили арафаси, эллик биринчи йил августининг охирги кунлари экан ўйлаб қарасам…\nЎшанда икки юк машинаси Хатирчига кираверишдаги йўл бошида учрашади. Кўча торлигидан «полуторка»лар секинлаб, кузовлари бир-бирига тегар-тегмас бўлиб ўтади-да, бири туман марказига, бошқаси Зирабулоқ вокзали томон кетади. Хатирчига кириб келган машина кузовидаги қиз нариги кузовдаги қуюқ сочлари чиройли тўзғиган, новдадеккина йигитни танийди. Аммо, фикри-зикри олис-олис манзиллар хаёли билан банд бўлган йигитча каттагина рўмолга ўраниб олган қизалоқни пайқамай ўтиб кетади…\n«Эҳ, аттанг-а, ҳозиргина Ғайбуллажонларингиз жўнаб кетди-я! — дейди афсусланиб Мулла Тожининг аёли меҳмонларни қарши оларкан. — Йўлда кўргандирсизлар?..»\n— Кўрмадик-ку ёки эътибор бермабмиз шекилли-да!..\n— Мен кўрдим, — дейди қизалоқ қизариниб. — Бир ўзлари машина устида кетдилар…\nКатталар негадир сирли кулимсираб қўядилар…\n— Ота-онам уч кун туриб, Қашқадарёга қайтиб кетдилар, — дея давом этади ая. — Мени Латофат холамнинг ёнида қолдиришди. Латофат холам илгари Чечакота қишлоғидаги уйимизда биз билан бирга турардилар. Биз у ёққа (Шаҳрисабзга) кетгач, ёлғиз қолмаслик учун туман марказига — Мулла Тожи тоғаларининг хонадонига кўчиб келгандилар. Холамнинг Турсунтош деган мендан ёшроқ қизлари бор эди. Шунақаям бижилдоқ, пишиқ-пухта қизча эдики, қўяверасиз!..\n… Ва кейинги воқеалар ривожида ана шу «пишиқ-пухта» қизалоқнинг хизматлари катта бўладики, бу ҳақда мамнуният билан кейинроқ тўхталамиз.\nХуллас, Шаҳрихон холасининг қарамоғида қолди. Эртага мактаб деган кунда у сочини ювиб, холасига ўрдирмоқчи бўлиб турганида Мулла Тожининг аёли кириб келди. Қирқ ёшларга етиб-етмаган хушрўйгина бу аёл Шаҳрихонни ёнига ўтқазиб олди-да, камоли ҳафсала билан қизнинг сочини тепакокил қилиб ўриб қўйди. Ўзиям чилвир сочлар қирқ ўрим бўлиб кетди-ёв!.. Кейин аёл қўлтиғидан қизил дуррача чиқариб, қизнинг бошига боғлаб қўйди. Мактабингга мана шуни ўраб боргин, қизим, энди буни қўй, деди Шаҳрисабздан ўраб келган катта рўмолни кўрсатиб. Уларни ҳавасланиб кузатиб ўтирган Турсунтош қувониб кетди: — Рост айтасиз, янгажон. Ҳозир, бир пас қараб туринглар… — қизалоқ чопқиллаб ичкарига кириб кетди-да, кўзгуча чиқариб, Шаҳрихоннинг юзига тутди. — Опажон, битта қаранг-чи, танийсизми!..\nШаҳрихон кўзгучага тикилишга уялдию, кейин фурсат топиб ўзини ойнага соларкан, вужуди ёқимли ҳиссиётдан яйраб кетди.\nОрадан икки ойлар ўтиб, Қурбонжон Ҳотамов оиласини бутунлай кўчириб келиб, азалий ҳовли-жойларида яшай бошлаши билан совчи ёғилиб кетди. Отанинг боши қотди: ҳой, мусулмонлар, қизим ҳали гўдак-ку, десаям тушунишни исташмади. Охири, қизимнинг ихтиёри ўзида, қизим нима деса, шу бўлади, деб қутилди. Совчилар ҳақидаги тўла-тўкис ахборотлар Шаҳрихонга Турсунтош орқали етиб турарди. Бир кун Турсунтош опасининг олдига бир варақ қоғоз қўйди.\n— Рўйхат. Сизга совчи қўйиб юрган йигитларнинг исми-шарифлари. Ўн битта.\n— Даф қил!\n— Опажон, унақа деманг! Биламан, барибир биттасига тегасиз.\n— Ҳечам. Мен ўқийман!\n— Барибирам-да. Сиз аввал қараб чиқинг. Ўнтасини ўчириб, биттасини қолдиринг. Ўша биттаси…\n— Ҳой бижилдоқ, ҳозир кўрсатиб қўяман!..\n— Тўғри қиласиз! — қоғозни буйдалайди қиз. — Буларингизди бирортаси Ғайбулла тоғомни тирноғига арзимайди.\n— Топган гапинг шу! — Шаҳрихон кўзини олиб қочади.\n— Тўғрисиям шу! Э, сиз бошқа мактабда ўқигансиз-да, билмайсиз. Суратларини кўрдингизми, ҳалиям девордан олишмайди. Ғайбулла тоғом ўн йилда биттамас, иккита мактабни битириб кетдилар… Тушунмадингиз-а, биринчи сменада ўзбекча синфда ўқисалар, пешиндан кейин ўрисча синфга кирардилар. Ҳеч ким мажбур қилмаган, ўзлари қизиқардилар. Бошқа шунақа болани биласизми, йўқ! Ўзларини синфдошларига, ўзларидан катталаргаям дарс берганларини биласизми, билмайсиз! Олимпиадами, спартакиадами, нима бўлмасин, биринчи ўринни олиб турардилар. Скрипка чалганларини кўрганмисиз ҳеч?! Содиқов малимни биласиз-а, алгебрадан кирадилар, ана ўша одамни шахматда ютиб қўйиб, кейин ўзлари уялиб юрганларини эшитганмисиз?! Яна айтаверайми?.. Олтинчи синфдан бу ёғига кечаси босмахонадаям ишлардилар, газета чиқарардилар. Яна айтайми?\n— Айтиб нима қиласан, ўзимам биламан, — дейди Шаҳрихон деразадан кўз узмасдан, негадир ўйчан тортиб.\n— Биласизу, ҳаммасини эмас-да, — дейди Турсунтош ҳам вазмингина бўлиб. — Масалан, сизда кўнгиллари борлигини билмайсиз!\nШаҳрихон дув қизаради.\n— Аҳмоқ қиз бўпсан лекин, — дейди секингина.\n— Нима десангизам майли, фақат, — Турсунтош қувончдан чақнаб опасининг кифтидан қучади. — Фақат!..\n— Ҳой бижилдоқ, индамасам ҳаддингдан ошиб кетяпсан-а, ҳозир мен сени!.. — холаваччасининг қулоғидан буйдалаб олади Шаҳрихон.\n— Вой, вой, бўпти, бўпти, товба қилдим, қўйворинг, опажон… — қиз қулоғини қутқаради-да, нари қочиб, илжаяди. — Сиз нима десангиз денгу, лекин барибир айтиб кетишим керак… Хуллас, ҳозир, — эшикни очиб, остонадан ўтади. — Хуллас, сиздан бошқаси керак эмас эмиш! Агар йўқ десангиз, ўзларини ҳукман битта нарса қип қўярмишлар!..\nШундай деганча, Турсунтош ғойиб бўлди. Унга ёстиқча отган Шаҳрихон эса бутун вужудини олов-оташ ўраб бораётганини сезди…\nОрадан ҳафта оралатиб совчи кела бошлайди. Совчи келган кун илжайган Турсунтош ҳам пайдо бўлади.\n— Опажон, нима дейсиз? Бир йигитти уволига қолманг!..\n— Ҳой бижилдоқ,Ғайбулла тоғонг биринчи курсда ўқияпти. Менам ўқишим керак.\n— У ёғига иш тутманг. Ўқийсиз!..\nУ деди, бу деди, енгимдан кириб, ёқамдан чиқди. Хуллас, кичкина Турсунтош катта бир иш бошланиб кетишига сабаб бўлди. Нон синдирилди, фотиҳа тўйи берилди. Энди гапни қарангки, буларнинг ҳеч биридан куёв бўлмишнинг хабари йўқ экан. Қизиқ устида тўйни бошлаб қўйган бечора қайнана-қайнатам хавотирда… Қишки таътилда ўғиллари келади. Сен айт, сен айт қилишиб, охири қайнатам гап очадилар. Ҳали Юсуфбек ҳожига ўхшатиб, ҳазилга олиб: — Ўғлим, онангиз иккимиз сизнинг устингизда бир иш қилиб қўйдик, дейдилар. Бу ёқда ўғиллари ҳам Отабекка ўхшатиб жавоб қиладилар. Биласиз, жуда ҳозиржавоб эдилар.\n— Ақлли кишиларни ўз ўғиллари устидан қилган ишлари номаъқул бўлмайди, дейдилар.\n— Биз Ҳотамов амакингни қизини сенга фотиҳа қилиб қўйдик. Қарасак, қиз кетиб қоладиган. Шунга, айниқса аянг қаттиқ шоширди бизни.\nҚайнатамнинг чўчиганлари сабаби, Ғайбулла ака ўқишга кетаётиб беш йилсиз менга келин ҳақида оғиз очмайсизлар, деб тайинлаган экан. Беш йилсиз оғиз очмайсиз, деган ўғиллари бундай қарасалар, индамайгина бош эгиб ўтирган эмиш. Шундан кейин оталариям розимисан, нима дейсан, деб уялтириб ўтирмабдилар.\nШаҳрихоннинг юраги ҳаяжон ва қўрқувдан уюшди. Чунки, дастурхонда Самарқанд нони ва ҳолваси пайдо бўлибди. Демак…\n«Кечқурун меҳмон келади, уйни йиғиштириб, дастурхон тузаб қўй. Ўзингам у ёқ, бу ёққа кетиб қолма», дея уни огоҳлантиришди.\nМеҳмондан ҳадеганда дарак бўлавермади. У эса, ким келади, қачон келади, деб сўрашга ботинолмади.. Тун алламаҳалда дарс қилиб ўтирса, дераза ортидан икки паранжили ўтди. Салдан кейин дарча очилиб, Фотима аммаси кўринди.\n— Бону қизим, бу ёққа кел-чи…\nҚизнинг кўнгли бир шумликни сезди.\n— Бормайман, — деди ўрнидан сапчиб туриб.\n— Э, нега бормас экансан?..\nШаддод амма шаппа қўлидан тутиб, судраб кетди. Шаҳрихон ўзини ҳовли этагидаги хилват хоначада кўрди. Хона кунжагида гўшанга, берироқда хонтахта ёнида Ғайбулла акаси… Бошини нимчаси билан буркаб ғужанак бўлиб олди. Куёви у десаям ғиқ этмади, бу десаям… Гаплашгиси келдию, лекин нимадир сира йўл бермади-да… Охири Ғайбулла акаси бир уф тортди-да, ўрнидан турди.\n— Бўпти, мен кетдим бўлмаса. Тўйни қолдирамиз!..— ўқ ниҳоят мўлжалга тегди.\n— Вой, нега? — деб юборди Шаҳрихон тилга кириб.\n— Нега бўларди, кўнглингиз йўқ экан-ку, — деди Ғайбулла акаси қовоғини очмасдан.\nШундан сўнг озроқ гаплашган бўлишди.\nНима ҳақда, дейсизми?\nКуёв бўлмиш ўн йил ўқиб кетган, аммо ҳали узилолмаган, келин бўлмиш энди ўқиётган, лекин ҳали боғланиб улгурмаган мактаб ҳақида-да!\nЧинданам шундай бўлди. Суҳбат асосан қай бир муаллимнинг дарси мароқли, қай бириники зерикарли, ўқувчилар ҳозир ҳам адабиёт дарсида ўз малимлари қолиб, Ўрин Камолнинг дарсини ҳавас қилиб юрадими, шунингдек, ким-кимни яхши кўрадию, ким-ким билан аразлашиб юрибди, хуллас, тахминан шу атрофда борди. Асосан талаба йигит гапирди, ўқувчи қиз эса бош ирғаб, тасдиқлаб, маъқуллаб турди. Кейин эса талаба — Ғайбулла Саломов ўқишини давом эттиргани Самарқандга жўнаб кетди, ўқувчи Шаҳрихон Ҳотамова эса ўқишини «тезроқ битказгани» Хатирчида қолди… Ўртада эса роса икки йил давомида ишқий мактублар бориб-келиб турди.\nАна ўша ҳароратли мактублар андак сарғайган, бир оз уринган ҳолда бўлса-да, бу хонадонда — устознинг эълон қилинган, қилинмаган дастхатлари қаторида асраб-авайлаб келинади…\n«Шаҳрихон, Сизни Янги йил билан, Худо хоҳласа, бизни бир-биримизга етказадиган, айрилиқларга барҳам берадиган Эллик учинчи йил билан қутлайман. Азизам, Эллик учинчи йилнинг июл ойига етиб олсак бас. У ёғида, Худо хоҳласа, бир умрга бирга бўламиз, бир умрга…»\nОрадан ой-кунлар ўтиб, интизор кутилган вақт-соат етиб келади: 1953 йил, 14 июл!.. Бу кун уларни бир умрга боғлади, ҳижронга барҳам берди… Бир умрга боғлагани рост, аммо, ҳижронлар, изтироблар, синовлар — ҳаммаси ҳали олдинда экан.\nТўйдан икки ҳафталар ўтмасдан ёш куёвни бир ойлик ҳарбий тайёргарлик машғулотига олиб кетишади. Келин эса бу орада уч дугонаси — Бўритош, Маҳмуда, Турсунтош (ҳа, ўзимиз билган бижилдоқ Турсунтош) билан Самарқандга келиб, университетнинг филология факультетига ҳужжат топширади. Куёви бир ойлик сафардан қайтгунича, мандатлардан ўтиб, суюнчли янгиликлар ҳозирлаб туради…\nКейин ёш келин-куёвлар университет яқинидан каталакдек бир уйни ижарага олишади. Бу хона ростдан ҳам каталакдек экани, яшашга бундан-да муносиброқ жой топишлари мумкинлиги хаёлларигаям келмайди. Орада учинчи инсон — ўғиллари Ҳабибулло (1954 йил 30 апрелда) дунёга келгачгина канаю бургалар урчиб ётган бу захкаш кулбадан чиқиб кетишни ўйлаб қоладилар. Гўри Амир мақбараси атрофидаги маҳалладан бир қадар тузукроқ ҳужра топадилар…\n— Учинчи йилга келибгина қайнотам бизга бир минг уч юз сўмга ҳовли сотиб олиб бердилар, — дея эслайдилар Шаҳрихон ая. — Қарангки, домлангиз оталарига ёлғиз фарзандлар. Бир оғиз айтганларида шу уйни аввал бошдаёқ олиб беришлари мумкин эди. Лекин, феъллари шунақа эдики, бировдан ёрдам сўрашни эп кўрмасдилар. Оталаридан ҳам ҳатто. Ҳамма нарсага ўзлари эришмоқчи бўлардилар, қийналиб бўлсаям эришардилар.\nУниверситетни қизил диплом билан битирдилар. Тошкентдан Давлат имтиҳон комиссияси раиси бўлиб келган Олим Усмон деган профессор Ғайбулла акани яхши кўриб қолади-да, Тошкентга бирга олиб кетишга кўндиради. Ўшанда Назира қизимиз (Назира Саломова — шоира, марҳум шоиримиз Муҳаммад Юсуфнинг аёли) янги дунёга келган. Мен учинчи курсни битказганман. Ўйлашиб, маслаҳатлашиб Олим Усмон домланинг таклифига розилик беришга қарор қилдим.\nТошкентга келдик. Домлангиз нашриётда ишлайдилар. Мен ўқишимни сиртқига кўчирганман, ҳар олти ойда Самарқандга бориб, сессияни ўтказиб келаман.\nБиласиз, бир юртдан бир юртга бориб, яшаб, ўнгланиб кетишнинг ўзи бўлмайди. Эсласам, эзилиб кетаман. Янги рўзғор, мусофирчилик. Мен болалар билан бандман. Домла соат еттида ишдан келадилар. Нари бери овқат еган бўладилар-да, ишга ўтирадилар. Мақола ёзадиларми, бирор нарсани таржима қиладиларми, ишқилиб, бекор ўтирмайдилар. Ўшанда биринчи бўлиб «Тупроқ» деган («Почва») романми, қиссаними таржима қилган эдилар. Ўша китобнинг пулига ўзларига арзон гаровгина костюм-шим билан, оддийгина соат олиб, менга тилла соат, қимматбаҳо кофта-юбка, бомбархт кўйлак олиб берганлари эсимда…\nШундай қилиб, еттида ишдан келиб, саккиз бўлмай яна ишга ўтириб, кечаси ухламай, эрталаб бешгача ўтирардилар. Бешда ухлагани ётиб, икки соатгина мизғиб оладилар-да, апил-тапил ишга жўнайдилар. Чарчадим деганларини бир умр бирга яшаб эшитганим йўқ… Эллик саккизинчи йил бўлса керак, «Фан ва турмуш» журнали ташкил этилиб, энди ундаям ишлай бошладилар. Аҳмаджон Ёқубов деган бош муҳаррири бўларди журнални, 25 йил Магаданда ўтириб келган деб эшитардим, шу киши Ғайбулла қанча қалам ҳақи ишласа йўл беринглар. Ижара уйда учта боласи билан қийналиб қопти, деган эканлар раҳматли… Ҳозир ўйлаб қарасам, яшашимиз осон бўлмаган, лекин буни пайқамаганмиз. Бир-биримизга далда бўлганмиз, кичкинтойлар билан овунганмиз…\n«Меҳрибоним, ўзингизни олдирманг. Ҳеч нарсанинг ташвишини чекмай, думоғингизни чоғ қилиб юринг. Ҳар доим «ёнимда суянган тоғим — эрим, ёрим, жоним бор-ку», деб тасаввур қилинг. Мен доим сиз билан биргаман, сизнинг соянгизман… Сиз ўзингизни мен учун, ўғлингиз, қизчаларингиз учун ва яна бўйингиздаги ўғилми, қизми фарзандимиз учун эҳтиёт қилинг. Сиз ҳаммамиз учун сув билан ҳаводай кераксиз. Шунинг учун ҳам сизни «жоним» дейман-да!»\nЭътибор қилинг: мактуб эллик иккинчи-эллик учинчи йиллар, яъни тўйдан олдинги даврдамас, 1959 йилнинг 12 майида ёзилмоқда. Ҳамон ўша-ўша ҳароратли, ўтли сўзлар… Маълум бўладики, ушбу хат Тошкентдан Самарқандга, бўлажак олим Ғайбулла Саломовдан университетни битириш имтиҳонларини топшириш учун кетган Шаҳрихон янгага йўлланган…\n«Зинҳор оч юрманг. Иштаҳани яхшилаш учун кўп-кўп қулупнай енг. Пулини ўйламанг. Ўзини академикдан кам кўрмайдиган аспирант эрингизни топгани сизники, сизларники, жоним.\n10 июнларгача минимумни топшираман-да, ёнингизга учаман.\nМендан сира хавотир олманг. Қорним тўқ. Ки¬йимларим тоза. Сизнинг ишқу фироқингизда ва сояйи давлатингизда ўйнаб-кулиб, ўқиб юрибман…»\nОшиқлар феъли шундай: ҳеч қачон ўзларини ўйламайдилар, «мен» демайдилар. Уларнинг «мен»лари «у»дир. Ошиқ учун фақат «у» бор, маъшуқа бор. «Мен»лари «у»нда фанодир, «у»нга сингиб кетгандир. Бир тану бир жон деб аташ тўғрироқ бўлар бу ҳолни?\nУстоз бир мактубида: «Шаҳрихон, Худо хоҳласа, сиз ҳали қаҳрамон она бўласиз», деб ёзади. Ўзи оилада ёлғиз бўлгани учун «бир ҳовли» фарзанд кўришни истарди. Аммо, тўртинчи фарзанди ўлик туғилди. Нафақат ўлик туғилди, ҳатто онасини ҳам олиб кетишига бир баҳя қолди… Шаҳрихони ўлим билан олишаётган шифохона деразаси ортида устознинг сочлари бир кечада оқариб чиқди…\nМанглайида бор экан, уй-жойлик бўлишди. Олтмиш тўртинчи йилда номзодлик иши ёқланди. Ўзбек қомусида иш бошлади. Мартаба мавқеи орта борди. Аммо, яна синовлар кўндаланг бўлди: партияга кириши керак эмиш. Акс ҳолда вазифасида ушлаб турилмайди. Нима қилсин? Муроса йўлини тутса, эътиқодига қарши борган бўлади. Бир пайтлар отаси Мулла Тожидан қизил фирқанинг биргина кирдикорини эшитган ва шунинг ўзидаёқ «ҳеч қачон унинг сафида бўлмайман», дея онт ичган…\nНиҳоят, у сўнгги сўзини айтади ва кўч-кўронини ортиб, Самарқандга кетади. Аммо Самарқанд ҳам негадир унга ўгай кўз билан қарайди. Ўгайликка кўникмаган йигит яна этак силтаб, Тошкентга қайтади. Миллий университет (собиқ ТошДУ)да иш бошлайди. Шаҳрихон эса уч бола билан роса етти ой Самарқандда қолиб кетади. Ниҳоят, устозга қайтадан бошпана насиб этиб, оиласини кўчириб олиб келади.\nЎша кунни Шаҳрихон ая аниқ-таниқ эслайдилар: 1970 йилнинг 13 марти (ая туғилган кун) эди. Ўша кундан эсда қолган яна бир нарса: улар тунда юк машинасида келишган ва кузовда бўлган йигирмата тувакдаги сабур (алоэ)ни совуқ уриб кетган, Шаҳрихон эса гулларига ачиниб роса йиғлаган эди. Аслида йиғламаса бўлар экан, ҳали олдинда йиғи кўп экан…\n1972 йил 30 апрел. Тўнғичлари Ҳабибулланинг 18 ёшга тўлган куни. Уйда тараддуд кўрилиб, дастурхон тузалган. Лекин, отадан дарак йўқ.\nКечаси соат учда телефон жиринглайди:\n— Шифохонадан қўнғироқ қиляпмиз…\n— Ўзлари соғми, аҳволлари?..\n— Хайрият-е, тирик эканлар!..\n… Домла ишдан қайтишда маслаҳатли бир юмуш билан Асил ака (Асил Рашидов)нинг уйига кирадилар-да, шахматга қизиқиб кетиб, анча ўтириб қоладилар, — дея ҳикоя қиладилар Шаҳрихон ая, — кейин кўчага чиқиб, дуч келган биринчи енгил машинага ўтирадилар. Ҳайдовчи маст экан. (Ўша куни насронийлар байрами эди.) Мастлик билан ҳалиги ҳайдовчи машинани Олой бозори олдидаги бекатнинг темир тўсинига келтириб уради… Ўшанда домлани пачоқ машина ичидан суғуриб олишаётганда, ҳуш-беҳуш «папкани йўқотманглар» дермишлар. Чунки, папкаларида Раъно Файзуллаева деган шогирдларининг номзодлик иши бор экан. Ва яна «хотинимга хабар берманглар, хотиним билмасин» дерканлар алаҳлаб…\nҚаранг: ўлим билан ҳаёт чизиғи оралиғида туриб ҳам устоз ўз бурчини унутмаган, шогирдининг ишини ўйлаган. Ўлим билан олиша туриб ҳам хотинини аяган, унга етадиган озорни мумкин қадар кейинга суришни истаган.\n— Ҳаммаси бир тараф бўлдию, фарзанд доғи бир тараф бўлди, — дея маҳзун ҳикояларини давом эттирадилар Шаҳрихон ая, — Ҳабибуллонинг дарди домлани адо қилди. Ҳарчанд чалғитишга уриндим, асраб-авайладим, бўлмади, охири олиб кетди… Аввал бошида бирор ҳафтача сездирмай юрдик. Мен ётоғимни бошқа қилиб олдим. Кечаси билан йиғлаб чиқаман-да, эрталаб домлага аранг кўриниш бераман. «Онаси, сизга нима бўлди, бу нима қилиқ?» дейдилар ажабланиб. «Мазам йўқ, сизни безовта қилгим келмаяпти», дейман ўзимни куч билан босиб. Ишга кетадилар, келгунларича юрак ҳовучлаб тураман: кўчадан бирор шовур пайқаб қолмаса эдилар!.. Кутганимдай бир кун ранглари ўчиб келдилар.\n— Нима гап?! Ҳабибжонга нима бўпти?!\n— Ҳеч гап йўқ! Ҳабибжон командировкада. Топшириқ билан…\nЗабт билан чиқиб кетдилар-да, ярим кечада қайтдилар. Бир оғиз чурқ этмадилар. Уйга қамалиб олдилар. Ҳеч қилмаган одатлари ичкиликка ружу қўйдилар… Ишонсангиз, ўғлимга қўшиб, домладан ҳам умид уза бошладим. Икки марта инфаркт ўтказган юраклари энди бардош беролмайди, дердим… Лекин, бир кун хоналаридан чиқиб келиб, ёнимга ўтирдилар. Анча тинчланган кўриндилар. Бирга чой ичдик. Гап орасида, ҳов ўша бизга никоҳ кесган домлани эслайсизми, дедилар. Эслолмадим. Ўшанинг бир гапини айтиб бердилар. Домла, биринчи фарзандингиз ўғил бўлади, отини Ҳабибулло қўясизлар, деган экан ўшанда. Катта одам бўлади. Лекин, қирқ ёшларида… — деб ўйланиб қопти-да, кейин, йўқ, йўқ, ҳаммаси яхши бўп кетади, деган экан.\n«Ўша одамда бир хислат бор эди, қаранг, ҳамма гапи ўнг келяпти, — дедилар домла охири. — Ўша, ҳаммаси яхши бўп кетади, деганини қаттиқ тутишимиз керак. Кўрасиз, Ҳабибжон соғ-саломат қайтиб келади!»\nДомлангиз ана ўша ишонч билан саккиз йил яшадилар. Мени ҳам ишонишимни истадилар. Бу орада шогирдлари Тилак Жўра кетди. Тилакжонни ҳам ўғилларидан кам кўрмасдилар. Хайриятки, домланинг атрофида яхшилар кўп экан, домланинг шогирдлари, ўғлимнинг ёр-дўстлари кўп экан. Уларнинг ҳар бири бир фарзанддай бўлиб, бизнинг катта-катта йўқотишларимиз ўрнини озми-кўпми тўлдиришга ҳаракат қилишарди. Домлани Ҳаж зиёратига юборишлари ҳам шу мақсадда эди аслида.\nДомла билан Ҳажда бирга бўлганман ва унинг Каъбатулло рўпарасида, Иброҳим мақоми ёнида из-из йиғлаб ўтирганлари, узоқ-узоқ дуою илтижолар қилганлари ҳеч қачон ёдимдан чиқмайди… Одатда Ҳаж зиёратига борган киши оила, бола-чақа хаёлидан тамом узилиши керак дейилади. Лекин, домла узилолмади. Муштипар, жафокаш аёли, муниса қизлари, қисмати мавҳум Ҳабибуллоси хаёли, уларга бўлган меҳр-муҳаббати уни бир зум ҳам тарк этгани йўқ. Ва ана шу муҳаббат туфайлидир балки (аввало Худо) домла икки инфарктни кўрган юраги, ҳолдан тойган жуссаси билан ҳам эллик даражали ҳарорат остида ўтадиган Ҳаж арконларини тўла-тўкис ўтаб, соғ-саломат ва ҳатто тетикланиб қайтди… Назаримда домла бир нарсага қаттиқ ишонди: Ҳаждан қайтишида мўъжиза рўй беради, Тошкент аэропортида уни Ҳабибуллоси кутиб олади. Ҳеч бўлмаганда у ҳақда бирор хушхабар эшитади… Самолёт трапидан тушиб келарканмиз, беихтиёр домланинг интиқ нигоҳларига кўзим тушди. Бу нигоҳлар кутиб олгувчилар орасидан кимни кўришни истаётгани, кимни излаётганини ботиний бир оғриқ билан ҳис этдим…\n«Шаҳрижон, шу кеча тушимга кирибсиз. Тушимда бизларникига келаётганмишсиз. Э, нега Шаҳрибону дадамдан қочмаяпти, деб ҳайрон бўлармишман. Қаршимда тўхтабсиз. Бағримга босибман. Ва шу чоқ уйғониб кетсам, тушим!.. Шу қадар алам қилдики, қўяверасиз. Кўзимни юмиб, тушимни давом эттиришга ҳарчанд уринмай, иложи бўлмади…»\nБу эллик йил муқаддам кўрилган туш эди.\nЯқинда Шаҳрихон ая хайрли бир туш кўрди. Тушида эшик очилиб, аввал домланинг ҳассаси кўринибди. Кейин ўзи кириб келибди. Узун йўлак бўйлаб илжайганча юриб келаётганини аниқ-таниқ кўриб турса-да, ая кўзларига ишонмасмиш. Ҳойнаҳой туш кўряпман, домла ўлганлар-ку, дермиш. Домла, унинг хаёлидан ўтган гапларни билиб тургандай, йўқ, онаси, мен ўлмаганман. Ҳар куни келиб турибман. Сиздан, болаларингиздан ҳар доим хабардорман, дермиш.\nУстоз асарларини бошдан-оёқ ўқиб чиқиб ҳам негадир Шаҳрихон ая ҳақларида бирор жумла учратмадим. Буни ўзи ҳам билар экан, шекилли, алоҳида бир китоб, ишқий бир достон ёзиб, Шаҳрижонини мамнун қилмоқни дилида тугиб қўйган экан кейинги пайтлар. Аммо, умр вафо қилмади…\nThis entry was posted in Буюк ватандошларимиз. Bookmark the permalink.\n← Беҳзод ФАЗЛИДДИН: СЎЗ САЛТАНАТИ\nКарим Баҳриев: Тўртликлар (туркум) →


Ўзбекистонда куйдиргига қарши огоҳлантирилмоқда - BBC O'zbek\nЎзбекистонда куйдиргига қарши огоҳлантирилмоқда\nСоғлиқни сақлаш вазирлиги республикада куйдирги тарқалгани тўғрисидаги хабарларни рад қилган бўлсада, вилоятларда касалликка қарши огоҳлантиришлар кучайтирилган.\nХабарларга қараганда, айни кунларда андижонликлар куйдирги касалидан огоҳлантирилиб, одамларга йўриқномалар тарқатилмоқда.\nҚашқадарёда ҳам куйдиргидан эҳтиёт бўлиш чораларини кўришга чақирилган. Қаршилик яшовчининг айтишича, поликлиника, касалхона ва идораларда ҳам куйдирги тўғрисида гапирилган. Аҳоли шундоқ ҳам оз-оздан харид қиладиган мол гўштини сотиб олишдан қўрқиб қолган.\nЎтган ой интернетда куйдиргига алоқадор сурат ва хабарлар тарқалиб, ваҳималарга сабаб бўлганди.\nЎзбекистон Соғлиқни сақлаш вазири ўринбосари, Давлат санитария-эпидемиология назорат маркази бош шифокори Саидмурод Саидалиев республикада куйдирги касаллиги йўқ, деб расман билдирган аввалроқ.\n"Qalampir.uz"нинг ёзишича, андижонлик Искандар Саттибоев вилоят поликлиникаларида куйдирги касаллигидан огоҳлантириш олиб борилаётгани, эълонлар тарқатилгани ҳақида хабар берган.\nАндижонлик ҳамширанинг сўзларига қараганда, Тошкентда куйдирги тарқалгани ҳақидаги хабарлар орқасидан Андижонда куйдирги касаллигини олдини олиш ҳақида тушунтириш ишлари олиб бориляпти. Шахсан унинг ўзи куйдирги, Қрим-Конго геморрагик иситмаси касаллиги ҳақида маълумотлар берилган буклетни уйма-уй юриб тарқатган.\nАндижон вилояти Соғлиқни сақлаш бошқармаси вакили Искандар Ҳамидов куйдирги ва Қрим-Конго геморрогик иситмаси касалликларининг олдини олиш бўйича қатор ишлар амалга оширилаётгани тасдиқлаган, бироқ уйма-уй юриб аҳолига ушбу касалликлар ҳақидаги буклетларнинг тарқатилаётганини рад этган. Поликлиникалардаги ўқув жараёнлари вақтида ҳам Тошкентда куйдирги касаллигининг тарқалгани айтилганини нотўғри фикр, деган.\nЎтган июн ойида Қозоғистонда куйдирги ҳолатлари аниқланган, бир нечта инсон ўлими орқасидан ҳукумат алоҳида чора-тадбирлар кўрган эди.\nКасалликни олдини олиш чора-тадбирлари сифатида Ўзбекистон Қозоғистондан гўшт маҳсулотларини чегарадан олиб ўтишни тақиқланган.\nКуйдирги юқумли касаллигида учрайдиган деб тахмин қилинган белгилар акс этган суратлар ва гувоҳларнинг овозли хабарлари Би-би-сига ҳам жўнатилган.\nБи-би-си бу хабарларни аниқлаш мақсадида Тошкентдаги Учтепа туман юқумли касалликлар шифохонаси билан боғланди. Шифокор куйдиргига боғлиқ тахминлар текширувлар натижасида тасдиқланмаганини билдирди.\nКуйдирги - Сибирская язва - Anthrax\nКуйдирги - ўта хавфли юқумли касалликлар гуруҳига кирувчи, одамлар учун ҳам, ҳайвонлар учун ҳам бирдек хатарли бўлган хасталик ҳисобланади.\nКасалликни куйдирги таёқчаси қўзғатади.\nУ ташқи муҳитда спора ҳолида учрайди, сув ва тупроқда 10 йилгача яшаш қобилиятига эга.\nКасалликнинг манбаи асосан касалланган уй ҳайвонлари - қорамол, от, қўй, туя, эчки ва чўчқа ҳисобланади.\nКасал ҳайвонларда куйдирги таёқчаси ҳайвоннинг ҳамма органларига кириб боради ва пешоби, нажаси билан ташқи муҳитга чиқиб, тупроқ, ем-хашак, сув ҳавзасини ифлос қилиб, касаллик тарқалишига сабаб бўлади.\nОдамга эса, ветеринария хизмати ходимлари кўригидан ўтмаган ҳайвонларни сўйиб, терисини шилганда, гўштини нимталаганда ва яхши пиширмай, истеъмол қилган пайтда юқиши мумкин.\nКасаллик асосан ёз-куз фаслларида учрайди ва одамга юққандан кейин бир неча соатдан то 14 кунгача яширин даври бўлиб, бунда беморлар шикоят қилмайдилар.\nКасалликнинг қайси йўл билан юқишига қараб, тери, ўпка, ичак ва септик (қонда) турлари мавжуд бўлиб, асосан, 95-98 фоиз тери шакли учрайди.\nКуйдиргининг, айниқса, ўпка тури одамларда ниҳоятда оғир кечади.


Марказий банк қайта молиялаш ставкасини 14 фоиздан 16 фоизгача оширди. Нега? - Халқ сўзи\n10:42 24 Сентябр 2018 Иқтисодиёт\nасосий савдо ҳамкор давлатларда макроиқтисодий барқарорликнинг янада мустаҳкамланиши билан мамлакатимиз учун қулай ташқи иқтисодий шароитларнинг сақланиб қолиниши;\nмаъмурий тартибга солинадиган нарх ва тарифларнинг бир маромда оширилиши;\nумумлаштирилган давлат бюджетининг мувозанатли ижроси таъминланиши;\nиқтисодиётни кредитлаш ҳажмларининг мўтадил суръатларда ўсиши.\nАммо, бугунги кунда юзага келган ҳолат монетар сиёсатнинг 2018 йилга мўлжалланган асосий йўналишлари ва кейинги пул-кредит сиёсати шарҳларида қайд этилган инфляцион хатарларнинг кучаяётганлигини кўрсатмоқда. Инфляцион хатарларнинг кучайиши қуйидаги омиллар билан изоҳланади.\nБиринчидан, ташқи омиллар таъсирида сўмнинг “реал самарали алмашув курси”нинг ошиб бораётганлиги. Девальвацион босимнинг кучайиши мамлакатимиз иқтисодиётининг ташқи савдо соҳасидаги асосий ҳамкор давлатлар валюталарининг кескин қадрсизланишига жавобан мослашуви билан боғлиқ бўлиб, маҳаллий ишлаб чиқарувчиларнинг рақобатбардошлигини қўллаб-қувватлашга хизмат қилади.\nҲисоб-китобларга кўра, алмашув курси ўзгаришининг инфляция даражасига кумулятив таъсири кейинги еттита чорак давомида кузатилиб, унинг энг юқори нуқтаси иккинчи ва тўртинчи чораклар оралиғига тўғри келади.\nИккинчидан, кредитлаш ҳажмларининг юқори суръатларда ўсиши натижасида иқтисодиётда истеъмол ва инвестицион талабнинг ошиши.\nУчинчидан, маъмурий тартибга солинадиган нархларнинг кутилган даражага нисбатан юқорироқ оширилиши, шунингдек, электр энергияси ва табиий газ тарифларининг бозор шароитларига мослаштирилишининг кутилаётганлиги.\nТартибга солинадиган нархлар оширилишининг умумий инфляция даражасига таъсири юқори бўлсада, ушбу нархларнинг эркинлаштирилиши иқтисодиётда тўпланиб қолган таркибий номутаносибликларни бартараф этиш учун зарурий чора ҳисобланади.\nМазкур жараённи ортга сурилиши пул-кредит сиёсатининг нархлар барқарорлигини таъминлашдаги самарадорлигини пасайтиради ҳамда иқтисодиётдаги таркибий ислоҳотларни сифатли амалга оширилишига тўсқинлик қилади.\nТўртинчидан, бюджет харажатларининг прогноз кўрсаткичларидан юқори бўлиши ва умумлаштирилган давлат бюджетининг мувозанатли ижросини таъминлаш бўйича хатарларнинг ортиши.\nШу билан бирга, 2018 йилнинг биринчи ярим йиллиги якунлари бўйича аҳоли ва тадбиркорлик субъектларининг қисқа муддатли инфляцион кутилмаларининг пасайиши билан бир қаторда узоқ муддатли кутилмаларнинг барқарорлашуви қайд этилган эди.\nБугунги кунда, ташқи иқтисодий ҳолат ва унинг таъсирида ички бозордаги ўзгаришлар натижасида август ойи якуни бўйича қисқа муддатли кутилмаларнинг июль ойига нисбатан ўсиши кузатилди. Шунингдек, узоқ муддатли инфляцион кутилмалар жорий йилнинг II чорагида нисбатан юқори, лекин барқарор бўлган бўлса, июль ойидан бошлаб уларда ҳам ўсиш динамикаси кузатила бошланди.\nШунингдек, миллий валютанинг АҚШ долларига нисбатан алмашув курси бўйича кутилмаларнинг август ойида сезиларли ошиши кузатилди. Бунда, февраль ойидан бошлаб кутилмалар босқичма-босқич пасайиб, йил охиригача алмашув курсининг барқарор бўлиши кутилаётган эди. Август ойида эса девальвацион кутилмалар ортди. Ушбу ҳолат, келгусида инфляцион кутилмаларнинг қўшимча равишда ошишига олиб келиши мумкин.\nЮқорида келтирилган омилларни ҳисобга олган ҳолда 2018 йил учун инфляциянинг дастлабки прогноз кўрсаткичлари қайта кўриб чиқилиб, йиллик инфляция прогнози 16-17 фоизгача оширилди.\nИқтисодий фаолликнинг ички ва ташқи шароитлари. Марказий банкнинг дастлабки ҳисоб-китобларига кўра, жорий йил якуни бўйича иқтисодиётнинг ўсиш суръати 5,0–5,2 фоиз оралиғида бўлади. Иқтисодиётнинг асосий тармоқлари бўйича белгиланган таркибий ислоҳотлар ва давлат корхоналарининг босқичма-босқич барқарор даромадлилик кўрсаткичларига чиқиши 2019 ва ундан кейинги йилларда ЯИМ реал ўсиши суръатларининг ошишига ижобий таъсир кўрсатади.\nАсосий капиталга йўналтирилган инвестициялар, шу жумладан, ҳукуматнинг инвестицион характердаги харажатларининг юқори ўсиш суръатлари ҳамда истеъмол талабининг ошиши ташқи омилларнинг иқтисодий ўсишга салбий таъсирини юмшатиш имконини беради.\nХусусан, қурилиш ишлари, айниқса уй-жой қурилиши ҳажмларининг ортиши ва инфратузилмани ривожлантириш бўйича лойиҳаларнинг амалга оширилиши ушбу тармоқлар ва уларга туташ соҳаларда қўшимча иш ўринларини яратишга хизмат қилади.\nШу билан бирга, асосий савдо ҳамкор мамлакатлардаги иқтисодий ва молиявий барқарорлик ўрта муддатли истиқболда миллий иқтисодиётимиз ривожланишининг муҳим шарти ҳисобланади.\n2018 йилнинг биринчи ярим йиллиги якунлари бўйича тўлов баланси жорий операциялар ҳисоб варағи қолдиғи -1,1 млрд. АҚШ долларни ташкил этди. Бу асосан ускуналар, технологик линиялар, хомашё ва ишлаб чиқаришга мўлжалланган бошқа товарлар импортининг юқори суръатларда ўсиши билан изоҳланади.\nМазкур инвестицион талаб асосан хорижий кредит линиялари ва банкларнинг хорижий валютадаги кредитлари ҳисобига қопланмоқда.\nМарказий банкнинг ҳисоб-китобларига кўра, ўрта муддатли истиқболда тўлов балансидаги таркибий ўзгаришлар, юқори суръатларда ўсаётган инвестицияларни молиялаштиришда ташқи ресурслар улушининг ошиб бориши билан бирга иқтисодиётнинг янги шароитларга мослашувини ўзида ифода этади.\nПул-кредит шароитлари. 2018 йилнинг II чорагида валюта тушумларининг ортиши монетар олтинни сотиб олиш натижасида вужудга келган қўшимча ликвидликни ўз вақтида стерилизация қилиш борасидаги Марказий банк имкониятларини қисман чеклади.\nШу билан бир қаторда, 2018 йилнинг август ва сентябрь ойларида бюджет ва бюджетдан ташқари жамғармалар маблағларининг ишлатилишини маълум даражада кўпайиши кузатилмоқда. Бу ҳам, ўз навбатида банк тизимидаги ликвидликнинг қўшимча ошишига олиб келмоқда.\nНатижада, банклар ликвидлилигини маълум даражада ошиши кузатилиб, ушбу ҳолат банклараро пул бозоридаги (июндаги 13,1 фоиз ва июлдаги 12,8 фоиздан августдаги 10,6 фоизгача) ва депозитлар бўйича фоиз ставкаларининг пасайишида ўз аксини топди.\nҚайта молиялаш ставкасининг оширилиши мажбурий резервларни шакллантириш механизмини ўзгариши билан бир қаторда, депозитлар бўйича ижобий реал фоиз ставкаларини таъминлаш орқали сўмдаги жамғармаларнинг жозибадорлигини ҳамда истеъмол ҳажмининг мувозанатли ўсишини қўллаб қувватлайди ва шу орқали банк тизимидан пул ресурслари чиқиб кетиш хатарини пасайтиради.\nБанкларда жалб қилинган депозитлар ҳажмининг ўсиши (фоиз тўловларини ошиши натижасида), ўз навбатида, узоқ муддатли ресурс базасининг кенгайишига замин яратади ва мос равишда иқтисодиётни барқарор инвестицион ресурслар билан таъминлашга хизмат қилади.\nБанк тизимида ликвидликнинг нисбий профицити мавжуд шароитда, қайта молиялаш ставкаси оширилиши жами кредитлар бўйича ўртача тортилган фоиз ставкаларига айтарли таъсир кўрсатмайди.\nБунда, миллий валютадаги кредитлар бўйича бозор фоиз ставкаларининг нисбатан юқорилиги кредитларга бўлган талабнинг бир қисмини хорижий валютадаги кредитлар ҳисобига қондирилишига олиб келиб, ички валюта бозоридаги талаб ва таклиф даражасига билвосита таъсир кўрсатади.\nМарказий банк томонидан ушбу қабул қилинган қарорлар таъсирчанлигини ошириш мақсадида қўшимча стерилизация инструментларини фаоллаштириш бўйича чоралар кўрилади ҳамда давлат қимматли қоғозларини муомалага чиқариш бўйича Молия вазирлиги билан ҳамкорлик давом эттирилади.\nҚайта молиялаш ставкасининг оширилиши биринчи навбатда, инфляцион кутилмалар ва ташқи инфляцион омилларнинг кучайиши билан боғлиқ хатарларни минималлаштиришга қаратилган.\nАжратилаётган кредит қўйилмаларининг қарийб ярми давлат дастурлари доирасидаги кредитлар ҳиссасига тўғри келиши, шунингдек, 2018 йилнинг 1 октябридан бошлаб жорий этиладиган мажбурий резервлар бўйича янги нормативлар депозитлар бўйича фоиз ставкалари ошганда ҳам кредитлар бўйича ставкаларни ошириш заруратини камайтириб банкларга фоиз юкламасини пасайтириш имконини беради. Бу ўз навбатида, мазкур қарор иқтисодий ўсиш суръатларига салбий таъсир кўрсатмаслигидан далолат беради.\nМарказий банк пул-кредит сиёсатини юритишда инфляцион хатарларни диққат билан кузатиб боради ҳамда келиб тушаётган маълумотлар таҳлилига асосланган босқичма-босқичли ёндашувдан фойдаланади. Марказий банк томонидан ички нархлар ўсишига монетар омиллар таъсирини пасайтириш мақсадида пул-кредит сиёсатининг барча инструментлари кенг қўлланилади.


ИнтерФУТБОЛ :: Кимга шодлик, кимга ғам\n00:30 Аталанта 1:0 Лацио\n00:45 Алавес 0:0 Атлетик\n00:30 Болонья 0:0 Милан\nКимга шодлик, кимга ғам\nНавбатдаги «уик-энд» турли-туман воқеаларга бой бўлди: Англияда жамоалар ўртасидаги муросасизлик айрим фанатларга ҳам юқди, Испанияда касбдошлари ўз вазифаларини адо этаётган пайтда Месси рафиқасининг «хет-трик»ига «ассистентлик» қилди. Италияда Давиде Асторининг бевақт вафоти туфайли тўхтаб қолган чемпионат давом эттирилди.\nАнглия. Қитъанинг марказий қарама-қаршилиги\n«Олд Траффорд»да бўлиб ўтган «МЮ»-«Ливерпуль» ўртасидаги баҳс нафақат АПЛ, балки барча топ-чемпионатларда ҳафтанинг марказий учрашуви сифатида эътироф этилди. Бироқ совринлар борасида яққол етакчилик қилаётган икки жамоа ўртасидаги баҳс ишончни тўла оқламади. Яъни, Юрген Клоппнинг ҳужумкор услуби Жозе Моуриньонинг «автобус»и қаршисида ожиз қолди. Ваҳоланки, мезбонлар ўйин арафасида Погбадек маҳорат соҳибининг хизматидан фойдалана олмайдиган бўлиб қолишганди. «Беназир» таъбири билан айтганда, франциялик ярим ҳимоячи охирги машғулотнинг сўнгги дақиқаларида жароҳат олганди. Аммо бу йўқотиш «қизил иблислар»нинг самарали ҳаракатларига таъсир этмади. Биринчи бўлимнинг ўзида Рэшфорднинг икки аниқ зарбаси Лорис Кариусни доғда қолдирди. Шундан кейин Моуриньо ўз шогирдларига «автобус»ни пухта жойлаштириш кўрсатмасини берди. Натижада меҳмонлар мустаҳкам ҳимояни ёриб ўта олишмади. Фақат Эрик Байининг автоголидан кейин ўйинга бўлган қизиқиш жонланди. Тўғри, «Ливерпуль» Салоҳ ва Мане ёрдамида бир қатор хавфли ҳужумларни уюштирди. Бироқ иш аниқ зарбагача етиб бормади. Қолаверса, учрашув ҳаками «МЮ» дарвозасига пенальти белгилаши мумкин бўлган вазиятда бунга журъат этмади. Аввалига Валенсиянинг жарима майдончаси ичида қўл билан ўйнагани эътибордан четда қолди. Кейин Маненинг Феллайни томонидан йиқитилиши ҳам жазосиз қолди. Хуллас, «МЮ» ўз мавқеини мустаҳкамлаб олди. Ажабланарли томони шундаки, Клоппдек изланувчан мураббий ҳанузгача ношуд дарвозабонларга ишонч билдирмоқда.\nЛондон жамоаларидан учтаси («Челси», «Арсенал», «Тоттенхэм») ниҳоят ғалаба қозонишди. «Вест Хэм» эса ўз майдонида «Бернли»дан йирик (0:3) ҳисобда мағлуб бўлди. Шу боис, стадионда ғайритабиий воқеалар кузатилди - аламига чидолмаган мухлислардан бири майдонга сакраб тушиб, суюкли жамоасининг ярим ҳимоячиси Марк Ноублга ташланди. Ўзини йўқотиб қўймаган футболчи мухлисни кураш услуби билан майдонга қулатди. Бошқа бир «шоввоз» бурчак байроқчасини юлиб олиб, майдон марказидан махсус ложа томон йўл олди. Унинг шериклари ҳам ложага яқинлашиб, «Вест Хэм» соҳибидан клубни сотиб юборишни талаб қила бошладилар. Мағлубият «болғачилар»ни аутсайдерларга яқинлаштириб қўйди.\nИспания. Мессининг оилавий «хет-трик»и\nЛа-лига пешқадами бу турда Малагага сафар уюштириб, ортиқча қийинчиликсиз навбатдаги 3 очкони қўлга киритди. Қолаверса, ўзининг ёрқин юлдузи - Лионель Мессини узрли сабабга кўра ўйиндан озод қилди - ҳужумчининг оиласида учинчи ўғил дунёга келди. Лео эса рафиқасининг ўзига хос «хет-трик»ига «ассистент»лик қилди. Ўша оқшом унинг ўрнига Суарес билан Коутиньо «Малага» дарвозасини ишғол этишди. Париж сафаридан ҳорғин, лекин кўтаринки кайфиятда қайтган «Реал» бу турда еврокубок йўлланмаси учун курашаётган «Эйбар»ни қийинчилик билан бўлсада, маҳв этди. Эътиборлиси, муҳим ғалабага жамоа Роналдунинг «дубл»и эвазига эришди. Жорий йилни сермаҳсул ўтказаётган португалиялик мерган Примеранинг саккиз учрашувида 14та гол урди, фақат бир марта майдонни голсиз тарк этди. «Қироллик клуби»га учинчи поғонани бўшатиб берган, лекин таъқибни тўхтатмаган «Валенсия» ҳам сафардан ишончли ғалаба (2:0) билан қайтди. Боз устига, «кўршапалаклар» ўзларининг энг яқин таъқибчилари - «Севилья»ни енгишди. Учрашувда Родриго «дубл»га эришди. «Атлетико» эса бу турда «Сельта»ни қабул қилиб, йирик (3:0) ғалабани расмийлаштирди. Дарвоқе, баҳсда ҳисобни очган Антуан Гризманн охирги 4та учрашувда сакккиз марта рақиб дарвозабонларини ранжитди. У февраль ойида Примеранинг энг яхши футболчиси унвонига сазовор бўлди.\nГермания. «Бавария» шаҳдам одимламоқда\nОртда қолган ҳар бир тур бундеслига грандини нурли чўққига етакламоқда. Бу гал Юпп Хайнкесс шогирдлари «Альянц Арена»даги 75000 мухлисга 6та жавобсиз гол совға қилишди. Қизиғи, «хет-трик»ка эришган Левандовски ўз ҳисобига «покер»ни ёзиб қўйиши ҳам мумкин эди. Бироқ у битта пенальтидан унумли фойдалана олмади. Рибери «дубл»ни қайд этган бўлса, Роббен ягона гол билан кифояланди. Мюнхенда шармандали мағлубиятни қабул қилган «Гамбург» эса афтидан қуйи дивизионга тушиб кетадиган кўринади. Шу пайтгача жамоа бундай омадсизликка дуч келмаганди. Ҳозирда клуб президенти ва спорт директори директорлар кенгашининг қарорига кўра клубни тарк этишди. Бу ҳолат вазиятни янада чигаллаштиради. Чемпионатда қаторасига тўртинчи ғалабага эришган «Шальке» иккинчи ўринни сақлаб қолди. Жамоа «Майнц» майдонидан муҳим ғалаба (1:0) билан қайтди.\n«Боруссия» Д.нинг қийин (3:2) ғалабасида эса Миши Батшуайи муҳим роль ўйнади. Дортмундликлар сафида олти марта майдонга тушган ҳужумчи 5та гол урди. Дебютант учун юксак натижа!\nИталия. Пешқадам ўзгарди\nМиланда «Интер» билан «сулҳ» тузишга мажбур бўлган «Наполи» пешқадамликни «Ювентус»га топширди. Чунки Турин суперклуби ўз майдонида хотиржамлик билан «Удинезе»ни енгди - 2:0. Қизиғи, Лондонда «Тоттенхэм» дарвозасини ишғол этган Гонсало Игуаин бу сафар пенальтидан гол уришни эплолмади. Пауло Дибала эса «дубл»ни қайд этди.\nУчинчи поғона учун курашаётган «Рома» «Торино» устидан йирик (3:0) ғалабага эришди. Унинг ҳамшаҳри, лекин азалий рақиб ҳисобланган «Лацио» эса Кальярида жанговар дуранг (2:2) билан кифояланди. Аслида римликлар ягона очкодан маҳрум бўлишга яқин туришганди. Лекин Чиро Иммобиле сўнгги сонияларда мезбонлар дарвозасини забт этиб, тўпурарлик мавқеини мустаҳкамлаб олди. Шунингдек, «Милан» ҳам Андре Сильванинг ягона голи эвазига сўнгги сонияларда «Женоа»ни маҳв этди. Қаторасига эришилган тўртта ғалабадан кейин «россонери» еврокубок ҳудудига кўтарилиб олди. Чунки «Сампдория» Кротонедан йирик (1:4) мағлубиятга учради. Ёдингизда бўлса, «Фиорентина» сардори Давиде Асторининг ҳаётдан бевақт кўз юмиши 4 март санасидаги учрашувларнинг кечиктирилишига сабаб бўлганди. Ҳисобот турини барча жамоалар марҳум хотирасига бир дақиқалик сукут сақлаш орқали ҳурмат бажо келтириш билан бошладилар. Асторининг жамоаси эса «Беневенто»дан устун келди - 1:0.\nФранция. Майдонда яна Веа\nЕЧЛни барвақт тарк этишга мажбур бўлган «ПСЖ» барча аламини «Метц»дан олди. Парижга ташриф буюрган меҳмонлар пойтахт клубидан нақ 5та жавобсиз гол қабул қилиб олишди. Қизиғи, Кавани ҳамда Неймарнинг майдонда бўлмагани умуман сезилмади. Қулай имкониятга эга бўлган ёш иқтидор соҳиби Кристофер Н~кунку «Труа»дан кейин бу ўйинда ҳам бошланғич таркибда майдонга тушди ва ўзини кўрсатди. Бу сафар «дубль» билан! Бундан ташқари, футбол орқали юксак обрў-эътиборга эришган, ҳозирда Либериянинг президенти лавозимини эгаллаган афсонавий Жорж Веанинг 18 ёшли ўғли - Тимоти ҳам пойтахт клуби таркибида майдонга тушди. Тўғри, унинг учун ажратилган 20 дақиқа ичида гол уришга улгурмади. Шунингдек, совринли ўринларда бораётган «Монако» «Страсбург»дан (3:1), «Марсель» эса «Тулуза»дан (2:1) устун келди. «Лилль»-«Монпелье» баҳси (1:1) эса оммавий тартибсизликлар билан якунланди. Аутсайдерлар сафига тушиб қолган мезбонларнинг дуранг натижасидан ғазабланган мухлислар майдонга ёпирилиб, футболчиларга ҳужум қила бошлашди. Жумладан, ҳужумчи Николя Пепенинг оёғига тепишди. Тез орада ҳуқуқ-тартибот ходимлари томонидан қоидабузарликларга чек қўйилди.\n19:29 Жорже Мендеш: «Бошида Роналдунинг «Ювентус»га ўтишига ишонмагандим» (0)\n18:44 Юрген Клопп: «Жозе ақлбовар қилмас даражада омадли» (0)\n17:55 "Локомотив"дан учинчи трансфер, бу сафар Азизбек Ҳайдаров... (0)\n17:13 Филипп Райевац: «Локомотив» - мен қарши ўйнаган Ўзбекистоннинг энг кучли жамоаси» (0)\n16:37 «Насаф» 20 декабрдан ўз қароргоҳида йиғин бошлайди (0)\n16:05 Филипп Райевац - «Локомотив» футболчиси (0)\n15:41 Мануэль Нойер: «Ливерпуль» билан иккита ажойиб ўйин бўлади» (0)\n14:29 Суарес ўрнига еттита номзод (0)\n13:31 Луис икки ҳафталарда сафга қайтади (0)\n13:17 Хесе ёзда «Вальядолид» аъзосига айланади (0)\n12:46 Кейруш ёки Блан «МЮ» бошқарувини қўлга олиши мумкин (0)\n12:35 "Пахтакор"нинг мавсумга тайёргарлик режаси аниқ (0)\n12:28 "Локомотив" Жокичнинг трансферини эълон қилди (0)\n12:05 Криштиану Роналду ўзининг илк автомобилини сотмоқчи (0)\n11:23 Пепе «Бешиктош»ни тарк этди (0)\n11:06 «Манчестер Сити» Искога қизиқмоқда (0)\n08:29 «Навбаҳор» янги мавсум тайёргарлигини 5 январдан бошлайди (0)\n07:28 АПЛда энг кўп ўйин ўтказган футболчилар (фотогалерея) (0)\n06:19 Жозе Моуриньонинг товон пули қанчани ташкил этади? (0)\n05:45 Кечиккан мактуб алангаси (0)\n04:14 Гонсалес «Даллас»ни бошқаради (0)\n03:38 Игорь Акинфеев: «Бегоналар томорқасига тош отмайман» (0)\n02:13 «Локомотив» Дубайда 2 ҳафталик йиғин ўтказади (0)\n01:39 Таркиб турнирга тайёрми? (0)\n22:56 Моуриньонинг ўрнида ким ишлаб туради? (0)


Катта фиқҳ энциклопедияси: Ат-Тахйир - ихтиёр бериш | Azon.uz - Ахборот-таҳлилий портал\nКатта фиқҳ энциклопедияси: Ат-Тахйир - ихтиёр бериш\n1101 22:10 15.11.2021\n(1-қисм, 2-қисм, 3-қисм, 4-қисм, 5-қисм, 6-қисм, 7-қисм, 8-қисм, 9-қисм, 10-қисм, 11-қисм, 12-қисм, 13-қисм, 14-қисм, 15-қисм, 16-қисм, 17-қисм, 18-қисм, 19-қисм, 20-қисм, 21-қисм, 22-қисм, 23-қисм, 24-қисм, 25-қисм, 26-қисм, 27-қисм, 28-қисм, 29-қисм, 30-қисм, 31-қисм, 32-қисм, 33-қисм, 34-қисм, 35-қисм, 36-қисм, 37-қисм, 38-қисм, 39-қисм, 40-қисм, 41-қисм 42-қисм 43-қисм 44-қисм 45-қисм 46-қисм 47-қисм 48-қисм 49-қисм 50-қисм 51-қисм)\n5. التخيري] Ат-Тахйи́ ру] – ихтиёр бериш: Ибоҳат − савоб ҳам, гуноҳ ҳам бўлмайдиган бирор амални қилиш ёки қилмаслик борасида Шориъдан ихтиёр беришдир. Аммо ихтиёр беришга келсак, у баъзан ибоҳат кўринишида, яъни мубоҳ амални қилиш ёки қилмаслик ўртасида бўлса, баъзан вожиб амал ўртасида ҳам бўлиши мумкин. Яъни бу ўринда аниқ белгилаб қўйилмаган вожиблар назарда тутиляпти. Бунга Аллоҳ таолонинг:\n“Қасамларингиздаги беҳуда сўзлар учун Аллоҳ сизларни жавобгар қилмайди, балки сидқидилдан боғлаган қасамлар (бузилгани) учун сизларни жавобгарликка тортади. Бунинг каффорати (жаримаси) – оилангизни озиқлантириш учун лозим таомларнинг ўртача миқдорида ўнта мискинга таом бериш ёки уларнинг кийимларини қилиш ёхуд бир қулни озод қилишдир”, оятида зикр қилинган каффорат турлари мисол бўлади. Булардан исталган бирини амалга ошириш ила талаб соқит бўлади. Аммо уларнинг ҳаммасини тарк қилиш гуноҳкорликни келтириб чиқаради.\nИхтиёр бериш баъзан мандуб амал ўртасида ҳам бўлади. Бунга аср намозидан олдин нафл ўқиш мисол бўлади. Яъни нафл ўқимоқчи бўлган одам икки ёки тўрт ракаат ўқиш масаласида ихтиёрлидир.\nМандубнинг асл тушунчаси – бирор ишни бажариш ёки бажармаслик ўртасида ихтиёр беришдир. Бироқ унда амалга ошириш жиҳати қувватлироқ бўлади. Мандубни амалга оширишда савоб бор. Ибоҳатдаги ихтиёрда эса муайян амални қилиш ёки қилмасликда савоб ҳам, жазо ҳам бўлмайди.\n6. العفو] Ал-ъафву] – афв: Азоб берилмайдиган ва у тўғрида танглик рад этилган афвни уламолар орасида ибоҳатга тенглаштирганлар ҳам бор. Ҳадисда: “Албатта, Аллоҳ таоло фарзларни жорий қилди. Бас, уни зое қилманглар! Чегараларни ўрнатди, бас, улардан чиқманглар! (Маълум) нарсаларни ҳаром этди, бас, уларга беписандлик қилманглар! Сизларга раҳмат ўлароқ, унутмаган ҳолда бир қанча нарсаларни афв қилди, бас, улар ҳақида баҳслашманглар!”, дейилган. Бунга Аллоҳ таолонинг қуйидаги марҳамати ҳам далолат қилади:\n“Эй имон келтирганлар! Сизларга (жавоби) аён қилинса, сизларга хуш келмайдиган нарсалар ҳақида (савол) сўрамангиз! Қуръон (оятлари) нозил бўлиб турган кезларда улар ҳақида сўрасангиз, (жавоби) албатта, аён қилинади. Уларни (олдинги сўраганларингизни) Аллоҳ афв қилди. Аллоҳ кечиримли ва ҳалимдир”. Демак, Аллоҳ Ўзи афв этган нарсаларни бажаришни ҳам, бажармасликни ҳам бизга мажбурламаяпти. Унга нисбатан савоб ҳам, жазо ҳам белгиламаган. Шу маънода афв мубоҳ билан баробардир.\n7. Ибоҳат Шориъ ёки бандалар томонидан бўлишидан қатъи назар, лафз орқали ёки лафздан бошқа йўл билан бўлиши мумкин. Расулуллоҳ соллаллоҳу алайҳи ва салламнинг бирор-бир ишни кўриб ёки бирор гапни эшитиб, уни инкор этмасликлари Шориъ томонидан, лафздан бошқа йўл билан бўлган Ибоҳатга мисолдир. Мана шу – ибоҳатга далолат қилувчи тақрир дейилади.\nБир шахс истаган киши тановул қилиши учун умумий дастурхон ёзиши – бандалар томонидан бўлган ибоҳатга мисолдир.\nЛафзга келсак, у гоҳида очиқравшан бўлади. Айб, гуноҳ, йўл (баҳона, айб) излаш, дашном кабиларни даф этиш, айнан, шу турга мансубдир. Шунингдек, у баъзан очиқ-равшан бўлмай, Ибоҳат маъносига далолат қилишда қўшимча ишораларга муҳтож бўлиши ҳам мумкин. Олдин ман этилиб, сўнг рухсат қилинган нарсалар шу турдан ҳисобланади. Аллоҳ таолонинг:\n“Ҳалол (қилинган ҳолат)га чиққанларингизда эса, ов қилаверингиз”, мазмунидаги марҳамати бунга мисол бўлади. Хоҳишга боғлаб (ишора қилиб) келтирилган буйруқ ва ҳалолликдан таъбир бериш, ҳаром эмаслиги ёки ҳаром нарсалар ичидан истисно этиш ибораларини ишлатиш ҳам шулар жумласидандир.\nМубоҳ қилишга ҳуқуқи борлар: Шориъ:\n8. Аслида, мубоҳ қилиш ҳақи бирор кишининг изнига тўхтамаган ҳолда фақатгина Шориъга тегишлидир. Баъзан Ибоҳат асли мубоҳ нарсалардагидек мутлақ бўлади. Баъзан эса Қуръони каримнинг:\n“...ё сизлар калитларига эга бўлган уйлардан” оятида баён этилганидек, заруратсиз ҳам ўзганинг мулкидан ейиш борасидаги шарт билан қайдланган, гоҳида эса иложсиз кишига ўлаксани тановул қилишнинг мубоҳлиги каби вақт билан қайдланган, бўлиши ҳам мумкин.\n162 21:50 22.05.2022


29124 Ўқиш режими + -\n(Оила саодати учун Рамазондан келган “сеҳрли рўйхат”)\nАраб дунёсига ўз кўрсатувлари орқали танилган, телеканалларда “Ҳадиси шарифлар талқини” мавзусида суҳбатлари севиб тингланадиган устоз Амир Холид Бек айтиб берган ҳаётий бир ҳикояни сиз билан ўртоқлашмоқчиман.\n“Бир кун ўртоқларимдан бири менга шундай деб қолди:\n– Турмуш ўртоғимни ҳатто кўришга тоқатим қолмади! Ишонсанг, юзигаям қарагим келмайди... Бу ҳолатда қандай яшаш мумкин?..\n– Сенга бир “сеҳрли” рўйхатни тавсия қиламан. Уни қўллаб кўр-чи? Иншааллоҳ, яхши натижа беришига ишонаман! – дедим.\nУ эса тушкун кайфиятда:\n– Йўқ... Энди ҳеч нарса ёрдам бермаслигига аминман! Бу иш битди, менимча... – деди.\nМен қаттиқ туриб олдим, ҳатто илтимос қилдим. У ноиложгина рози бўлди.\nБир ой кейин яна кўришдик. Ишонасизми, унинг кўзлари порларди!\nҲаяжон билан сўз бошлади:\n– Сен ҳақ экансан! Қалбларимизни бирлаштирган Роббимга шукрлар бўлсин! Рамазон ойини тўлиқ сен тавсия қилган рўйхатга биноан яшадик – ҳақиқатан “сеҳрли” экан!..\nДўстимнинг ғам-ташвиши ариб, кўнгли шод экани мени мамнун этди”.\n* * * Азизлар, келинг, биз ҳам ушбу рўйхат билан бир танишиб кўрайлик-чи? Бизга ҳам фойдаси тегиб қолар, иншааллоҳ!\nЎзимизни мажбурлаб бўлса ҳам бир уриниб кўрайлик-чи? Ажаб эмас Аллоҳ таоло уни оилаларимиз учун хайр ва барокатга васила этса!\nАммо бу “рўйхат” фақатгина эр-хотинлар эмас, балки оиланинг барча аъзоларига тегишли эканини унутмайлик.\nБиз бугун бу “рўйхат”га шунчалар муҳтожмизки, қанчалик муҳофаза этишга уринмайлик, минг афсуски, барча бойликларимиз қўлимиздан чиқиб кетмоқда!.. Замонавий ҳаётнинг ялтироқ тузоқлари жон ипларимизни аёвсиз тарзда бирма-бир узмоқда! Кўз қорачиқларимиз бўлмиш фарзандларимизни тойдирмоқда...\nТузоқ қўйган овчилар томонидан топ-тоза юраклар шафқатсизларча овланмоқда!\n“Қўлимизда фақатгина шу оила аҳлимиз қолди”, дерканмиз, уни ҳам тутиб қолишга кучимиз етмаяпти...\nУ ҳолда кеч бўлмасидан туриб бирор чора кўрмаймизми?\nИлк ишни оила муносабатлари ҳамда ўзаро муҳаббатни шакллантиришдан бошлашимиз керак бўлади.\nЯхши, лекин бунга қандай эришамиз? Оила аъзоларимиз билан муносабатларимизни қай йўсин тартиблаб, аҳлимизни хатарлардан қандай ҳимоя этамиз?\nАгар айнан биз айтмоқчи бўлган “рўйхат” асосида иш кўрсак, қуришга юз тутган оила дарахтимиз иншааллоҳ яна яшилликка бурканади! Уни қутқариб қололсак, шундагина келажакка умид боғлашимиз мумкин бўлади.\nҲикматларда келишича: “Дунёда жаннатга кирмаган, охират жаннатига киролмайди”, дейилган.\nАзизлар, келинг, уйларимизни жаннатимизга айлантириш учун ҳаракат қилайлик! Бунинг учун тавсия қилинган, ҳатто тажрибада натижаси кўринган “сеҳрли” рўйхат ушбудир:\n* Оила аъзоларимиз билан бирга ибодат қилиб, бирга дуога қўл очамиз.\n* Биргаликда Қуръон ўқиймиз, бир саҳифадан бўлса ҳам.\n* Бирга намоз ўқиймиз, 2 ракаат бўлса ҳам.\n* Биргаликда шукрона айтаркан, ҳар “алҳамдулиллаҳ” деганда Роббимизнинг бизга берган неъматларини, У тарафидан неъматлантирилганимизни англашга уринамиз.\n* Бирор оилани ифторга чақириб, уларга ёзилажак дастурхон учун биргаликда тайёргарлик кўрамиз. Яъни рўзадорлар учун ифтор дастурхонига тортиладиган таомларни бутун оила бирга жам бўлиб пиширамиз.\n* Рамазон ичида дуо-ибодатларимизни кўпайтирамиз.\nШунда меҳрибон Роббимиз Аллоҳ таолонинг раҳмати хонадонларимизга қандай инганининг гувоҳи бўласиз! Бўлмаган ишларни Роббимиз жалла жалалуҳу қандай бўлдиришининг шоҳиди бўласиз, иншааллоҳ!\nШунда уйларимиз жаннат боғларининг бир бўлагига айланганига ўзингиз гувоҳ бўласиз!\nҚалблар яна исийди, совуган кўнгилларга такрор тафт инади. Чўлга айланган юраклар қайта тирилади...\nУшбу рўйхат – тавсияга бир бор бўлсин, амал қилиб кўринг. Ҳеч бўлмаса Рамазон ойида.\nНатижадан эса ақлингиз шошиши, ҳайратингиз ошиши аниқ!\nТурк тилидан Умму Салмонбек таржимаси.\nГўдак тилидан (бешинчи кун...)\nРўза тутмасликка рухсатлилар\nМаҳмуда Камолова: «Умид» тўйхонасида Қуръон мусобақаси\n08:29 / 07.02.2018 965\nАбу Ҳурайрадан ривоят қилинади «Набий соллаллоҳу алайҳи васаллам «Бола отаонасига ҳар қанча яхшилик қилса ҳам, уларнинг яхшилигини қайтара олмайди. Фақат, уни давоми...\n21:50 / 14.11.2016 1577\nЖумада хушбўйланиш ва ўзига оро бериш\nБисмиллаҳир Роҳманир Роҳийм. Ассалому алайкум ва раҳматуллоҳи ва барокатуҳ Алҳамду лиллаҳи Роббил аъламин. Вассолату вассаламу аъла хойри холқихи Муҳаммад ва давоми...\n23:03 / 22.02.2017 4377\nСавол Жароҳатдан чиқадиган қон таҳоратни бузадими Жавоб Агар қон чиқиши доимий, тўхтамайдиган бўлиб, бир намоз вақти ичида пок ҳолатда таҳорат қилиб, ўша намозни давоми...\n10:50 / 20.03.2017 2022\n18:48 / 26 май 4181\n15:01 / 24 май 3316\n11:17 / 14.01.2020 131493


Она меҳри – илоҳий неъмат… - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 16 Май 2018\tКӯришлар: 821\nУндан ошириб бир нарса ёзишга қалам ожиз.\nЗеро, Она - Парвардигорнинг инояти билан бир парча этга ҳаёт бағишлаб, қалб қўрида асраб-авайлаб, минг бир машаққатлар чиғириғидан ўтиб, сув келса симириб, тош келса кемириб, бу йўлда дуч келган ҳадди бору ҳисоби йўқ азоб-уқубатларни ичига ютиб, зурриётининг меҳрибонликда, ибо-ю ҳаёда, ор-номусда, инсофу эътиқодда мустаҳкам, ақл-заковатли, одамий фазилатларнинг энг ноёбларини ўзида таркиб топтирган, элу юртини жони қадар севувчи, унинг ободлиги ҳамда ҳимоясида жасуру иродали бўлиб балоғатга етишини орзу қилувчи - муқаддас зот.\nБу эзгу нияти йўлида она қалбининг жавҳари-меҳрини, кўзининг нурини, белининг қувватини, қолаверса, бутун умрини жигарбандига бағишлайди.\nЖигарининг бир парчасини ёмон назардан, ҳаром-ҳаришдан, қисматнинг қалтис сўқмоқларида одимлаб, дайдиб кетишидан асраш бобида жонини жабборга беришга ҳам шай туради.\nМўътабар оёқлар излари гардини кўзга суртиб, тўтиё қилиш ҳам эътиқоди бутун бўлган одам боласи учун улуғ ибодатдир…\nОчунда бир-бирига ўхшамас, бири-бошқасини такрорламайдиган тақдир ва табиатли миллиардлаб инсонлар умргузаронлик қилишади, уларнинг барини ана шу мунису мушфиқ онаизор жонини қурбон қилишга кафил бўлиб, дунёга келтирган, оқ ювиб, оқ тараб халқ қаторига қўшган.\nОдам боласининг "Тақдир китоби" ҳам она меҳри аталмиш сиёҳ ила битилади. Зуваласи ана шу меҳрга йўғрилади.\nОна меҳри - Аллоҳнинг одамий зотга берган улуғ илоҳий неъмати. Зеро, инсон фарзанди ҳаётининг сўнгги рамақи жон лаҳзалари - ўлими остонасида, умр шами сўнаётган онларда ҳам она меҳридан нажот тилайди.\nЖанг майдонларида вужудини қўрғошин тешиб ўтган алпқомат йигитлар ҳам жон ҳолатда бир кафт тупроқни қаттиқ сиқимлаганича:-Онажон,- дея нидо қилган.\nЖон риштаси узилаётиб, она меҳридан нажот тилаб, қилинаётган илтижо замирида теран моҳиятга эга ҳаётий фалсафа бор.\nБу она меҳрининг нечоғли илоҳий сиру синоат, қудратга молик эканлигидир…\nБоласининг танасига кирган тиканни киприклари билан оладиган, қўлини косов қилиб, унинг тириклик ўчоғига ўт қалайдиган, сумбул сочларини супурги қилиб ҳаёт йўлини поклайдиган она вужудининг ҳар увоғида ҳам битмас-туганмас меҳр бор.\nОна кўксини ёриб, юрагини суғуриб, маъшуқаси кўнглини овламоқ ниятида, унга сари ошиққан маъшуқ йигитнинг тўнкага қоқилиб йиқилган ҳолати, ерга тушган юрак тилга кириб, дажжол жигарбандга кўрсатган меҳрибонлигини бир эсга олинг.\nЯратганнинг одам зотига ато этган она меҳри, аслида, унинг хом сут эмган бандаларига кўрсатган жуда улуғ саховати, ғамхўрлигидир.\nАммо… Афсуски, минг афсус…\nҲаётда ана шу бебаҳо илоҳий неъматнинг қадрига етмай, уни оёқ ости қилган нобакор фарзандлар ҳам учраб туради.\nБир йилча муқаддам, Турсунзода шаҳридаги Қариялар уйига йўлим тушди.\nҚатор ўриндиқларда қалдирғочдек тизилишиб, кимнингдир йўлларига нигорон кўз тикиб, мўлтираб ўтирган қарияларни кўриб, юрак-бағрим эзилиб кетди.\nЁши етмишларни қоралаб қолган онахонни юрагим бетлаб, бетламай суҳбатга тортдим.\n- Хола фарзандлардан борми!?.\n- Худога шукур, икки нафар "Барчин"дай қизим, уч нафар "Алпомиш"дай ўғилларим бор.\n- Ҳа, энди болам, тирикчилик ташвишлари билан бўлиб…- онахоннинг юраги тўлиб келди, нигоҳлари ерга қадалиб қолди.\nУнинг ёш ҳалқаланган нурсиз кўзларига қарашга бардошим чидамади.\nНигоҳимни олиб қочиб, олисдаги тоғларга тикилдим. Ўша мағрур тоғлар хўрланган онахоннинг иродаси бўлиб кўринди, назаримда…\nАна шу кўрнамак "Барчин"лару "Алпомиш"лар ҳеч ўйлаб кўрмадимикин!?.\nБу кўзлар нега хира тортди, қад-қомат нима учун камонга айланди, билакларнинг қуввати қаёққа кетди, нега тўсдек қоп-қора сочлар кул ранг тусини олди…\nОтани хўрлаган - оқпадар…\nОнани хўрлаган-чи!?. У ҳеч ким эмас. Чунки бундайлар бўйнига тавқи лаънат илишга яна ўша жоннисор онаизорнинг меҳри йўл бермайди.\nОна меҳри - туйғулар дурдонаси. Унинг ҳаётий рамзи - она дуоси.\nАслида санъаткорни юлдуз, ҳарбийни қаҳрамон, спортчини афсона қилган - онанинг бир кафт дуоси…\nОна қалбининг тафти қуёшни уялтиради. Зеро, ундан қайноқ меҳр нури таралади…\nБугун: 12-08-2020 03:05:48


Болливуд фильмлари ва клиплари Ўзбекистонда ҳам суратга олинади\nБолливуд фильмлари ва клиплари Ўзбекистонда ҳам...\n01.03.2018 13:53 0 754\nФото: «Daily Times»\n«3rd Rock multimedia» продюсерлик компанияси Ҳиндистонда катта мавқега эга бўлиб, бир қатор таниқли ҳинд санъаткорлари билан ҳамкорлик қилади. Ушбу компания томонидан суратга олинадиган видеомаҳсулотлар «YouTube»даги 30 млн. кишига яқин аъзолари бўлган «T-Series» каналида намойиш этилади.\nКомпаниянинг маркетинг бўлими раҳбари жаноб Раж Сурининг таъкидлашича, ҳиндистонлик қўшиқчиларнинг клипларини Ўзбекистонда суратга олиш, мамлакат туризми ривожига ўзининг ижобий таъсирини ўтказиши мумкин. Бу ҳақда «Ўзбеккино» МА ахборот хизмати хабар берди.\nМумбайнинг «Dimaz Agastyaa Productions Private Limited» кинокомпанияси эса 1990 йиллардан бошлаб МДҲ мамлакатлари билан сайёҳлик, юк ташиш ва фильмлар суратга олиш соҳаларида ҳамкорлик қилиб келмоқда. Ушбу кинокомпания вакиллари Ҳиндистоннинг собиқ Бош вазири Лал Баҳодур Шастрининг ҳаётига бағишланган қисқа метражли фильмнинг баъзи лавҳаларини Ўзбекистонда суратга олиш таклифини билдиришмоқда.\nМазкур фильм Лал Баҳодур Шастрининг ҳаёти ва фаолиятини ўрганаётган ёш журналист ҳақида бўлиб, унда «Тошкент шартномаси» ва Лал Баҳодур Шастрининг Тошкент шаҳридаги вафоти ҳақида ҳикоя қилинади.\nУчрашувда ҳар икки масала юзасидан атрофлича муҳокамалар олиб борилди.\nБолливуд ҳинд фильмлари